**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαρτίου 2021, ημέρα Τετάρτη και ώρα 13.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Κύρωση Σύμβασης Διανομής Ακινήτου - Σύστασης Δικαιώματος Επιφανείας Ακινήτου Μητροπολιτικού Πόλου Ελληνικού - Αγίου Κοσμά και ρύθμιση συναφών θεμάτων» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Νικόλαος Μπελαβίλας, Διευθυντής του Εργαστηρίου Αστικού Περιβάλλοντος του Τομέα Πολεοδομίας και Χωροταξίας ΕΜΠ, Γεώργιος Σταματογιάννης, Πρόεδρος του Δικηγορικού Συλλόγου Πειραιά, Ιωάννης Κωνσταντάτος, Δήμαρχος Ελληνικού – Αργυρουπόλεως, Γεώργιος Αγγελόπουλος, Αντιδήμαρχος Τεχνικών Έργων και Πολεοδομίας του Δήμου Γλυφάδας, Ανδρέας Κονδύλης, Δήμαρχος Αλίμου και Σουλτάνα Σπυροπούλου, Πρόεδρος και Διευθύνουσα Σύμβουλος της Ελληνικό Α.Ε.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Θεοπίστη Πέρκα, Ευκλείδης Τσακαλώτος, Αλέξανδρος Φλαμπουράρης, Ανδρέας Λοβέρδος, Χρήστος Κατσώτης, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής μας, με θέμα τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κύρωση Σύμβασης Διανομής Ακινήτου - Σύστασης Δικαιώματος Επιφανείας Ακινήτου Μητροπολιτικού Πόλου Ελληνικού - Αγίου Κοσμά και ρύθμιση συναφών θεμάτων».

Είμαστε στη δεύτερη συνεδρίαση, όπου σήμερα έχουμε την ακρόαση των εξωκοινοβουλευτικών φορέων.

Θα ξεκινήσουμε με τον κ. Νικόλαο Μπελαβίλα, Διευθυντή του Εργαστηρίου Αστικού Περιβάλλοντος του Τομέα Πολεοδομίας και Χωροταξίας του Εθνικού Μετσόβιου Πολυτεχνείου.

**ΝΙΚΟΛΑΟΣ ΜΠΕΛΑΒΙΛΑΣ (Διευθυντής του Εργαστηρίου Αστικού Περιβάλλοντος του Τομέα Πολεοδομίας και Χωροταξίας ΕΜΠ):** Καλημέρα σας και ευχαριστώ για την πρόσκληση.

Ονομάζομαι Νίκος Μπελαβίλας, είμαι Καθηγητής Πολεοδομίας του Μετσόβιου Πολυτεχνείου στον Τομέα Πολεοδομίας και Χωροταξίαςκαι έχω την ευθύνη για τη Διεύθυνση του Εργαστηρίου Περιβάλλοντος. Ήμουν, επίσης, μέλος της επιστημονικής ομάδας των συμβούλων της διαπραγμάτευσης για το Ελληνικό, την περίοδο 2016-2017 με εντολή της τότε Κυβέρνησης, όπως, επίσης, και εκ μέρους του Πολυτεχνείου έχουμε εκπονήσει τις μελέτες, την προηγούμενη περίοδο, για τα σενάρια αξιοποίησης του Πάρκου, κυρίως, του Ελληνικού.

Έκανα προσπάθεια, μαζί με νεότερους συναδέλφους, τις τελευταίες μέρες να αποδελτιώσουμε τις 350 σελίδες. Είναι δύσκολο και πιθανόν να μου διαφεύγουν σημεία, αλλά τα κυριότερα νομίζω ότι τα έχουμε εντοπίσει.

Αυτό που έχουμε, ως φαινόμενο μπροστά μας, ως κατάσταση μπροστά μας και είναι αυτό που με ανησυχεί, είναι ότι έχουμε μία εκσυγχρονισμένη εκδοχή της αντιπαροχής του 60΄. Δηλαδή, αυτό το τεράστιο οικόπεδο των 6.000 στρεμμάτων οικοπεδοποιείται, όπως προβλέπεται, με βάση το σχέδιο, με τις προθέσεις του επενδυτή και το σύνολό του, σχεδόν, περνάει στον επενδυτή. Υπάρχει μία πρόθεση ελαχιστοποίησης των δημοσίων χώρων και αυτών των χώρων, οι οποίοι θα μπορέσουν να αποδοθούν στο κοινό και καταλήγουμε στο τέλος, μαζί με τη διάταξη περί περιφράξεων, στη δυνατότητα του επενδυτή να αποκλείσει το σύνολο, δηλαδή, και τα 6.500 στρέμματα με ελάχιστες εξαιρέσεις, ή κομμάτια του χώρου, κατά παρέκκλιση των κειμένων διατάξεων, δηλαδή, κατά παρέκκλιση του οικοδομικού κανονισμού, του δικαίου περί δημόσιας γης και του δικαίου περί κοινοχρήστων χώρων.

Αυτή είναι η συνολική εικόνα.

Αυτά που θέλω να σας επισημάνω σε δύο - τρία σημαντικά σημεία είναι, ότι, επίσης, ο επιφανειούχος έχει όλες τις δυνατότητες να χειριστεί το οικόπεδο σαν ιδιοκτήτης για ενενήντα εννέα χρόνια -αναφέρομαι στο ζήτημα της επιφάνειας- αλλά μπορεί και να υποστεί, όσα υφίσταται ένας ιδιοκτήτης για ενενήντα εννέα χρόνια, δηλαδή, να υποθηκεύσει και σε περίπτωση πτώχευσής του ή αδυναμίας του όλο αυτό το οικόπεδο –αναφέρομαι στο μεγάλο ποσοστό της έκτασης- να περάσει στον πιστωτή. Μπορεί, δηλαδή, μετά από δέκα- δεκαπέντε χρόνια να δούμε ένα φαινόμενο «κατάρρευσης» τράπεζας ή «κατάρρευσης» κατασκευαστικής εταιρείας και να βρεθούμε με ένα δημόσιο ακίνητο τεράστιο υποθηκευμένο, το οποίο θα έχει περάσει στους πιστωτές του και θα παραμείνει ως brand field για τα επόμενα είκοσι, τριάντα, σαράντα χρόνια, όπως βλέπουμε τα εγκαταλειμμένα εργοστάσια της οδού Πειραιώς, για παράδειγμα, σε αυτή την κατάσταση. Και εδώ δεν μιλάμε για 100 στρέμματα, μιλάμε για 6.500 στρέμματα στο μέτωπο του Σαρωνικού.

Συνεχίζω γρήγορα για να μην καθυστερήσω και τη συνεδρίασή σας. Ειδικότερα, μέσα από το διάγραμμα της διανομής βλέπουμε και άλλες εκκρεμότητες να μην έχουν απαντηθεί. Δηλαδή, εκατοντάδες στρέμματα κοινόχρηστου αιγιαλού έχουν «εξαφανιστεί», τα ρέματα έχουν «εξαφανιστεί» και όλη η δημόσια διάταξη που οφείλει να τα συνοδεύει μαζί με τις παραρεμάτιες ζώνες.

Ο μεγάλος διαμπερής πεζόδρομος-βουλεβάρτο, που θα ένωνε και που αποτελούσε κοινό τόπο και των προηγούμενων κυβερνήσεων -αναφέρομαι από τον καιρό της Κυβέρνησης Σαμαρά μέχρι σήμερα- που θα ένωνε τις ανατολικές συνοικίες του Ελληνικού με τη θάλασσα έχει «εξαφανιστεί», δεν υπάρχει. Υπάρχουν μόνο οι είσοδοί του στην περιοχή των Mall και η έξοδός του στην περιοχή της ζώνης του Αγίου Κοσμά, όπου εκεί, όμως, συρρικνώνεται, τελείως και εμποδίζει την πρόσβαση στη θάλασσα. Έχει «εξαφανιστεί» η έξοδος του Πάρκου στη θάλασσα, ενώ δώσαμε έναν «αγώνα», για να μπορέσουμε να επιβάλλουμε την ύπαρξη ενός χιλιομέτρου ελεύθερης αδόμητης ακτής στο νέο σχέδιο, αυτή η αδόμητη ακτή είναι ένα ελάχιστο 250 μέτρων. Δηλαδή, από το σύνολο των τριών χιλιομέτρων της ακτογραμμής του Ελληνικού πια σε δημόσια χρήση αποδίδεται μόνο το 10%, ενώ τα υπόλοιπα «εξαφανίζονται» πίσω από περιφράξεις.

Η τελευταία σημείωση που θέλω να σας επισημάνω, είναι αυτή η υπόθεση της δημιουργίας μιας περίκλειστης πόλης, του gated community. Το 50% της γειτονιάς του Αγίου Κοσμά, δηλαδή, το καλύτερο φυτεμένο, δασωμένο οικόπεδο της παραλίας της Αττικής, αυτή τη στιγμή, θα βρεθεί σε μία κατάσταση περίφραξης που τη συναντάμε μάλλον στη Νότια Αμερική και σε ακραίες εκδοχές. Στην Ευρώπη δεν υπάρχει αυτό το φαινόμενο ή είναι ελαχιστοποιημένο και όχι σε τέτοιες εκτάσεις.

Το σχέδιο νόμου λέει, σαφώς, γι’ αυτές τις περιφράξεις, όχι για εργοταξιακούς λόγους, που θα μπορούσε να είναι λογικό και μπορεί να συμβούν και που προβλέπονται στη σελίδα 346, αλλά για λόγους λειτουργικούς πια του χώρου. Δηλαδή, ο χώρος μπορεί να αποκλειστεί για λόγους λειτουργίας, στο σύνολό του ή εν μέρει, δηλαδή, στο σύνολο του οικοπέδου ή σε τμήματά του. Αυτό με απλά ελληνικά σημαίνει, ότι μπορούν να κλείσουν και οι δρόμοι, μπορεί να κλείσουν και οι πλατείες. Επιτρέπεται η κατασκευή περιφράξεων για διαχωρισμό δραστηριοτήτων και λειτουργιών, ακόμη και εντός του ίδιου του γηπέδου, κατά παρέκκλιση κάθε άλλης διάταξης. Επιπλέον, για την οριοθέτηση, επιτρέπεται η κατασκευή περίφραξης περιμετρικά της συνολικής έκτασης, κατά παρέκκλιση κάθε άλλης διάταξης.

Αυτή είναι η γενική κατάσταση.

Θέλω να επισημάνω το εξής και να κλείσω με αυτό. Από το 2012, όταν το Ελληνικό είχε περάσει στην τελευταία του φάση, ο Καθηγητής Σπύρος Πολλάλης, είχε παρουσιάσει ένα σενάριο βιωσιμότητας. Ο Καθηγητής, ως Πρόεδρος της Επιτροπής «Ελληνικό Α.Ε.», επί Κυβέρνηση Αντώνη Σαμαρά, εκτιμούσε ο ίδιος και με πολύ μεγάλη εμπειρία, διδάσκοντας real estate στο Χάρβαρντ και έχοντας σχεδιάσει πόλεις ολόκληρες στον κόσμο, ότι δεν υπάρχει ιδιώτης επενδυτής που μπορεί να αναλάβει τέτοιο έργο. Αυτό, δυστυχώς, αποδείχτηκε με τον πιο έντονο τρόπο μέχρι σήμερα.

Από το 2007 συζητάμε το Ελληνικό. Από το 2014, μπορούσαμε να είχαμε το διάγραμμα διανομής. Το 2016 - 2017 απαιτήσαμε να υπάρξει, καθώς το master plan ήταν έτοιμο και σήμερα, επτά χρόνια μετά, βρισκόμαστε εκεί που είχαμε ξεκινήσει, με ένα διάγραμμα διανομής, πολύ χειρότερο από master plan του Πάρκου της εποχής Αντώνη Σαμαρά. Με ένα διάγραμμα διανομής, που οδηγεί σε ένα σενάριο, όπως σας είπα, απλής επικής αθηναϊκής αντιπαροχής, όπως στην Κυψέλη, με τον ορίζοντα να δείχνει μόνο ένα καζίνο σε μακέτα ψηφιακή, για τη μορφή του οποίου δεν χρειάζεται να σας πω τη γνώμη μου. Καμία ευρωπαϊκή πόλη δεν θα επέτρεπε αυτή την αρχιτεκτονική που μας παρουσιάστηκε για το καζίνο, ένα Mall και ίσως, πέντε-έξι επαύλεις.

Είμαι, απολύτως, βέβαιος, ότι, όπως πηγαίνουμε, το Ελληνικό για τα επόμενα τριάντα χρόνια θα είναι μία τεράστια αδόμητη «γκρίζα» έκταση περιφραγμένη. Σε κάποια σημεία της θα έχει ένα Mall. Σε κάποια σημεία της θα έχει πέντε βίλες, ίσως το καζίνο. Το υπόλοιπο φοβάμαι, ότι σε ένα χρονικό διάστημα από τώρα θα συζητάμε πάλι εδώ, για το πώς θα συνεχίσει η επένδυση του Ελληνικού.

Το 2016, δεκαπέντε ημέρες, πριν από τη συνεδρίαση του Κεντρικού Αρχαιολογικού Συμβουλίου, για να ορίσουμε τους αρχαιολογικούς χώρους, «ξεσηκώθηκε» το σύμπαν, γιατί καθυστερούσαν οι μπουλντόζες να βάλουν μπροστά, οι οποίες ήταν έτοιμες. Το 2016 και έχουμε 2021.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σταματογιάννης, ο οποίος εκπροσωπεί τους δικηγορικούς συλλόγους.

**ΓΕΩΡΓΙΟΣ ΣΤΑΜΑΤΟΓΙΑΝΝΗΣ (Πρόεδρος του Δικηγορικού Συλλόγου Πειραιά):**  Καλησπέρα σε όλους.

Να πω, ότι σε σχέση με τα ζητήματα, που διαλαμβάνει το συγκεκριμένο νομοσχέδιο, αυτό που θα θέλαμε να επισημάνουμε είναι, ότι θα πρέπει να υπάρξει μία πρόνοια, για να υπάρχει, κατά το δυνατόν, ελεύθερη πρόσβαση των πολιτών στον αιγιαλό.

Άκουσα και από τον κ. Μπελαβίλα, μόλις, πριν, ότι φαίνεται, ότι, μόλις, το 10% αποδίδεται στους πολίτες ως ελεύθερος χώρος και ο υπόλοιπος φαίνεται περιφραγμένος. Θα πρέπει σε κάθε περίπτωση να υπάρχει μία οργανική σύνδεση του συγκεκριμένου χώρου με το υπόλοιπο τμήμα της πόλης, έτσι ώστε να είναι μία όαση πρασίνου, που τόσο έχει ανάγκη αυτή η περιοχή, η πόλη μας, που βρίσκεται σε αυτή την, πραγματικά, τραγική κατάσταση.

Στο κομμάτι της δυνατότητας του επενδυτή, σε σχέση με το ότι θα εκμεταλλεύεται το συγκεκριμένο ακίνητο για ενενήντα εννέα χρόνια, υπάρχει ένα ζήτημα, κατά πόσο ο επενδυτής ή ο τυχόν τρίτος, που θα μπορεί να το παραχωρήσει σε τυχόν τρίτον, ουσιαστικά, καθίσταται απόλυτος κύριος του ακινήτου με τις δυνατότητες να το επιβαρύνει εμπράγματα το ακίνητο αυτό.

Έχοντας στο μυαλό το τι έχει συμβεί με τις αντίστοιχες επενδύσεις που είχαν γίνει στους Ολυμπιακούς Αγώνες του 2004, θα ήταν χρήσιμο να μην ξαναζήσουμε τέτοια φαινόμενα, δηλαδή, τυχόν «καταρρεύσεις» των όποιων παραχωρησιούχων ή επενδυτών που θα δημιουργήσουν ένα τεράστιο πρόβλημα και το ακίνητο αυτό να μείνει ανεκμετάλλευτο, γιατί δεν θα υπάρχει κάποιος να το διοικεί, να το διαχειρίζεται.

Είναι ζητήματα που πρέπει να απασχολήσουν τους συντάκτες του νομοσχεδίου και αυτούς που πρόκειται να το υπερψηφίσουν και πρέπει να τα αντιμετωπίσουν σε μία τέτοια κατεύθυνση.

Αυτό που θέλουμε να πούμε, σε κάθε περίπτωση, είναι ότι ζητάμε αυτός ο χώρος που δίνεται στην κοινωνία, δίνεται στους πολίτες αυτής της πρωτεύουσας, όλης της Αττικής, να είναι ένας χώρος που θα βελτιώσει ποιοτικά τη ζωής μας και θα αναδείξει έναν διαφορετικό τρόπο καθημερινότητας.

Δεν έχω κάτι άλλο να πω. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κωνσταντάτος.

**ΙΩΑΝΝΗΣ ΚΩΝΣΤΑΝΤΑΤΟΣ (Δήμαρχος Ελληνικού Αργυρουπόλεως):** Ευχαριστώ πολύ, κύριε Πρόεδρε. Καλημέρα και καλή Σαρακοστή σε όλους.

Θα είμαι πολύ σύντομος και σαφής στα θέματα που θίγονται, τουλάχιστον, αυτών που αφορούν την τοπική κοινωνία. Αυτό που θέλω να ακούσουν με πολλή προσοχή, κυρίως, οι Βουλευτές που θα κληθούν να ψηφίσουν και όλοι όσοι έχουν συμμετάσχει, ο κ. Μπελαβίλιας και οι λοιποί συνακροατές, είναι, ότι αυτή τη στιγμή, απ’ όλη αυτή τη διαδικασία, ο Δήμος Ελληνικού-Αργυρούπολης, ο Δήμος, δηλαδή, που θα φιλοξενήσει την επένδυση, κατά 90% στα διοικητικά του όρια, ο Δήμος, ο οποίος για εβδομήντα πέντε χρόνια είχε το Αεροδρόμιο και εισέπραττε τα δημοτικά τέλη, ο Δήμος ο οποίος έδωσε τη γη κάποτε με παράνομο τρόπο από το καθεστώς Μεταξά, που εκτοπίστηκαν οι κάτοικοί μας, για να γίνει το Αεροδρόμιο, οι Πόντιοι, κατά κύριο λόγο, οι οποίοι εκτοπίστηκαν στην περιοχή των σημερινών Σουμέρνων- για μία ακόμη φορά, μέχρι και σήμερα, υφίσταται μόνο ζημιά, διότι είναι ο Δήμος που έχει κάνει τις μεγαλύτερες θυσίες και παροχές, προκειμένου αυτό το έργο να προχωρήσει και να φτάσετε εσείς σήμερα να μιλάτε.

Θα ήμουν πολύ χαρούμενος, αν σε αυτό το νομοσχέδιο είχε, ήδη, ξεκαθαριστεί αυτό που «φωνάζουμε» εμείς ως Διοίκηση του Δήμου από το 2015 και από το 2016, γιατί αυτό αφορά όλες τις κυβερνήσεις, ότι πριν μπει ο επενδυτής, πριν γίνει αυτή η συζήτηση που γίνεται τώρα και ο καθένας θα τοποθετηθεί αναλόγως με την ιδιότητά του, δεν νοείται σε μία ευνομούμενη δημοκρατία, ο Δήμος Ελληνικού, που παρέδωσε 120 στρέμματα δομές και εγκαταστάσεις -μόνο ο Δήμος Ελληνικού-Αργυρούπολης το επαναλαμβάνω και μέσα στις εγκαταστάσεις αυτές είναι το Δημαρχείο του Ελληνικού, το ιστορικό μας Δημαρχείο, το Μέγαρο Ποντίων που οι Πόντιοι πρόσφυγες έφτιαξαν με δικά τους χρήματα, είναι το αμαξοστάσιό μας, είναι οι παιδικοί σταθμοί, είναι το Πολιτιστικό μας Κέντρο, το κλειστό γήπεδο μπάσκετ του Ελληνικού- εγκαταστάσεις, δηλαδή, που για εβδομήντα χρόνια λειτουργούσαν για την τοπική κοινωνία του Ελληνικού- και τις παραδώσαμε, γιατί είχαμε τη χρήση, αλλά όχι, δυστυχώς, την ιδιοκτησία, σήμερα σε αυτό το νομοσχέδιο να μην έχει ξεκαθαρίσει ποια οικόπεδα το ελληνικό δημόσιο θα αποδώσει στον Δήμο, προκειμένου να ξαναχτίσει το Δημαρχείο του, οι Πόντιοι να φτιάξουν ξανά το μέγαρό τους και να μην είναι ένα μέγαρο μόνο για τον τοπικό ποντιακό ελληνισμό, αλλά για τον παγκόσμιο ποντιακό ελληνισμό, όπως είναι η εξαγγελία μας, πού θα γίνει το νέο κλειστό γήπεδο μπάσκετ, πού οι αθλητικές εγκαταστάσεις, πού οι παιδικοί σταθμοί, πού τα σχολεία.

Αυτό που πρέπει να διευκρινιστεί, είναι ότι όλα αυτά τα δημόσια οικόπεδα, ήδη, έχουν καλύψει τις ανάγκες που θέλει το ελληνικό δημόσιο, το οποίο έκανε διαπραγμάτευση και πήρε για την Αστυνομία, για την Πυροσβεστική, για το ΤΡΑΜ, για τη ΔΕΗ, για την ΕΥΔΑΠ τους χώρους που ήθελε, αλλά ο Δήμος Ελληνικού-Αργυρούπολης ακόμη δεν έχει πάρει απάντηση για τα οικόπεδα που πρέπει να έχει μαζί με αυτό το νομοσχέδιο, κατά την άποψή μου, στη θέση των παροχών που άφησε και των δομών που έδωσε.

Θέλω να διευκρινίσω κάτι προς ενημέρωση των Βουλευτών, ότι δεν μας γίνεται κάποια χάρη. Και το λέω αυτό με πολλή ειλικρίνεια και με πολλή λαϊκότητα και απλότητα, με την έννοια, ότι είναι καλοδεχούμενη η επένδυση και έχουμε αγωνιστεί ως Διοίκηση του Δήμου και με την προηγούμενη Κυβέρνηση του κ. Τσίπρα, και με τον Αντώνη Σαμαρά και με τον Κυριάκο Μητσοτάκη τώρα στην πρωθυπουργία της χώρας, προκειμένου αυτό το έργο να προχωρήσει, γιατί είμαστε από τις δυνάμεις που το στηρίξαμε. Όμως, είμαστε ένας Δήμος παραλιακός, χωρίς παραλία, είμαστε ένας Δήμος που δεν έχει κανένα κέρδος, εδώ και είκοσι χρόνια από αυτό το αεροδρόμιο, παρά μόνο τα δημοτικά τέλη που πληρώνει η «Ελληνικό Α.Ε.», για να κάνει κάποιες δράσεις, όπως, καλή ώρα, το Γήπεδο Ξιφασκίας που λειτουργούσε ως Εκθεσιακό Κέντρο. Είμαστε ένας Δήμος που σε σχέση με τους όμορους Δήμους Γλυφάδας και Αλίμου δεν μπορέσαμε να αναπτυχθούμε εμπορικά, επιχειρηματικά, τουριστικά, ακριβώς, γιατί είχαμε αυτή τη «νεκρή» ζώνη είκοσι χρόνια. Δεν θα είμαστε, λοιπόν, και ένας Δήμος που δεν θα πάρουμε ξεκάθαρες απαντήσεις για τις δομές που χρειαζόμαστε να χτίσουμε ξανά για την επιβίωσή μας.

Κυρίες και κύριοι, δεν πάμε να πάρουμε κάτι που δεν είχαμε, ούτε διεκδικούμε κάτι για τον σημερινό πληθυσμό της Γλυφάδας ή τον σημερινό πληθυσμό του Ελληνικού, της Αργυρούπολης ή του Αλίμου. Αυτό, λοιπόν, που θέλω να σας διευκρινίσω, είναι ότι έχει κατατεθεί επίσημα στο Υπουργείο Οικονομικών ο φάκελος που εκπόνησε επιστημονική ομάδα, με επικεφαλής τον καθηγητή Μέλισσα του Πολυτεχνείου, τον γνωστό πολεοδόμο Καθηγητή, σύμφωνα με τον οποίο τα οικόπεδα αυτά πρέπει να δοθούν για τη χρήση της τοπικής κοινωνίας -το Σύνταγμα το προβλέπει- και μόνο για τη χρήση της τοπικής κοινωνίας.

Η τοπική κοινωνία είναι αυτό που περιέγραψε νωρίτερα και ο Καθηγητής, ο κ. Μπελαβίλας. Το 90% των νέων κατοίκων, των 25.000, περίπου, καινούργιων κατοίκων που θα έρθουν, θα κατοικήσουν στα όρια του Δήμου Ελληνικού - Αργυρούπολης. Ως εκ τούτου, τα κοινόχρηστα και κοινωφελή οικόπεδα, από το Σύνταγμα και από τον νόμο, πρέπει να ικανοποιούν τις ανάγκες της νέας τοπικής κοινωνίας, όπως είναι παιδικοί σταθμοί, δημόσια κτίρια, όπως είναι όλα αυτά που προβλέπονται μέσα σε μία πόλη που πολεοδομείται και πρέπει να υπάρχουν με τον δημόσιο χαρακτήρα της, τον κοινόχρηστο και κοινωφελή.

Εγώ δεν μπορώ να υπεισέλθω σε τεχνικές λεπτομέρειες του νομοσχεδίου. Ξέρω όμως, ότι έχουμε καταθέσει πλήρη φάκελο συνολικά, μία πολύ καλή δουλειά που έχει γίνει, που εξηγούμε πού θέλουμε να χτιστεί το Δημαρχείο μας, που θέλουμε να ξαναχτιστεί το Μέγαρο Ποντίων, που πρέπει να γίνει το κλειστό γήπεδο μπάσκετ. Δηλαδή, που ζητάμε να χτιστούν όλες αυτές οι εγκαταστάσεις, τις οποίες παραδώσαμε -όχι επίσημα ακόμη, γιατί δεν έχει υπογραφεί το πρωτόκολλο παράδοσης και παραλαβής- εγκαταστάσεις, που, ψευδώς, είχαν ισχυριστεί κάποιοι, ότι μας τις χάρισαν. Δεν μας τις χάρισε κανείς, έχουμε χαλάσει εκατομμύρια ευρώ στο παρελθόν, για να χτιστούν πολλές από αυτές ή να ανακατασκευαστούν. Για παράδειγμα, ο παιδικός σταθμός που παραδώσαμε, για να φτιαχτεί κόστισε κάποτε στον Δήμο Ελληνικού 200.000 ευρώ, σύμφωνα με τα επίσημα στοιχεία που έχουμε. Ήταν ένα παράπηγμα και έγινε κτίριο. Το κτίριο αυτό παραδόθηκε, εκκενώθηκε.

Κλείνοντας, λοιπόν, πρέπει να λάβουμε υπόψιν, ότι σε ότι αφορά στα οικόπεδα αυτά θα έπρεπε σήμερα κανονικά να γίνεται η διανομή τους στους Δήμους της περιοχής, κατ’ αναλογία, βεβαίως και κατά τα διοικητικά όρια που έχει ο καθένας μέσα στο αεροδρόμιο, να πάρει ο καθένας, δηλαδή, αυτό που του αναλογεί για τις ανάγκες που έχει καταθέσει και χρειάζεται, λαμβάνοντας σοβαρά υπ’ όψιν του, ότι τα οικόπεδα αυτά είναι για να καλύψουν τοπικές ανάγκες. Δηλαδή, δεν μπορεί να έρθει το Μέγαρο Μουσικής και να πει, «θα φτιάξω ένα νέο Μέγαρο Μουσικής μέσα στο αεροδρόμιο», την ίδια στιγμή, που η περιοχή δεν θα έχει Πολιτιστικό Κέντρο για τους κατοίκους, δεν θα έχει ΚΑΠΗ, δεν θα έχει παιδικούς σταθμούς, δεν θα έχει σχολεία. Το λέω, διότι έχω ακούσει πολλές ανακρίβειες, πολλές αοριστολογίες. Το έργο είναι για όλη την Ελλάδα, είναι ένα μεγάλο asset για την ελληνική οικονομία. Σίγουρα, στην ελληνική οικονομία θα σημάνει κάποια ανάκαμψη σε κάποια επίπεδα, σε καμία περίπτωση, όμως, δεν θα αποτελέσει «τροχοπέδη» για την εξέλιξη της τοπικής κοινωνίας.

Η πόλη του Ελληνικού θα επεκταθεί ή για να το πούμε σωστά, θα ξαναγίνουμε, όπως ήμασταν πριν από εβδομήντα πέντε χρόνια. Το κάτω Ελληνικό θα ενωθεί με το άνω Ελληνικό, που χωρίστηκε από τον αεροδιάδρομο πριν από εβδομήντα πέντε χρόνια. Αυτή η πόλη δεν μπορεί να είναι δύο «ταχυτήτων», δεν μπορεί να είναι μία πόλη «γκέτο» για κάποιους υπέρ και για κάποιους να μην είναι. Δεν μπορούν να έχουν οι δημότες του ενιαίου Δήμου άλλα δικαιώματα και προνόμια, σε σχέση με κάποιους άλλους. Αυτά η Πολιτεία πρέπει να τα έχει ξεκάθαρα στο μυαλό της. Είμαι σίγουρος, ότι δεν υπάρχει Βουλευτής που δεν αντιλαμβάνεται αυτό που λέω, ότι οι 25.000 νέοι κάτοικοι δεν θα είναι κάτοικοι μιας διαφορετικής ποιότητας και επιπέδου από τους σημερινούς κατοίκους του Ελληνικού και ως δημότες μας θα πρέπει να έχουν την ισονομία και ισοπολιτεία, τα ίδια δικαιώματα και υποχρεώσεις, που απολαμβάνουν οι σημερινοί κάτοικοι του Ελληνικού.

Αναμένω από το Υπουργείο Οικονομικών την απάντηση, στον φάκελο που έχουμε καταθέσει από την αρμόδια επιτροπή, η οποία έχει συσταθεί, εδώ και τρεις μήνες, περίπου. Εμείς ήμασταν συνεπείς στους χρόνους, έχουμε κάνει τη δουλειά που έπρεπε να κάνουμε. Σε κάθε περίπτωση, ο Δήμος δεν έχει υπογράψει ακόμη τα πρωτόκολλα παράδοσης, γιατί είχαμε την αίσθηση, ότι όλα μαζί θα ολοκληρωθούν αυτή την περίοδο. Θέλω να πιστεύω όμως, με καλή πάντοτε διάθεση, ότι θα υλοποιηθεί η υπόσχεση του Πρωθυπουργού, ότι μαζί με την έναρξη της επένδυσης, ο Δήμος Ελληνικού - Αργυρούπολης θα οριοθετήσει το οικόπεδο, μέσα στο οποίο θα ξαναχτίσει το Δημαρχείο του, οι Πόντιοι το Μέγαρο Ποντιακού Ελληνισμού και φυσικά, οι ομάδες μας, που εκτοπίστηκαν και βγήκαν από τις αθλητικές τους εγκαταστάσεις, θα επιστρέψουν με τα τριακόσια παιδιά ξανά στις κλειστές και ανοιχτές αθλητικές εγκαταστάσεις που είχαμε και χρησιμοποιούσαμε.

Τέλος, δεν υπάρχει για εμάς συζήτηση για το παραλιακό μας μέτωπο. Το παραλιακό μέτωπο πρέπει να είναι ενιαίο, ανοικτό, δημόσιο και να έχει αποδοθεί, πλήρως, στον Δήμο Ελληνικού - Αργυρούπολης, όπως ο Άλιμος έχει τις παραλίες του, όπως η Γλυφάδα έχει τις παραλίες της, όπως η Βουλιαγμένη έχει τις παραλίες της. Αυτή τη στιγμή, οι κάτοικοι του Ελληνικού και της Αργυρούπολης δεν έχουν παραλία, ούτε καλά-καλά τα σκουπίδια δεν μπορούμε να μαζέψουμε, για να πάει ο κόσμος να περπατήσει και να είναι σε ένα περιβάλλον καθαρό, γιατί λένε ότι η πρόσβαση θα είναι φραγμένη και δεν θα έχουμε δικαίωμα πρόσβασης.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αγγελόπουλος.

**ΓΕΩΡΓΙΟΣ ΑΓΓΕΛΟΠΟΥΛΟΣ (Αντιδήμαρχος Γλυφάδας):** Είμαι αναπληρωτής του Δημάρχου Γλυφάδας και Αντιδήμαρχος Πολεοδομίας και Τεχνικών Έργων. Παρακολουθούμε με προσοχή την εξέλιξη του θέματος και ελπίζουμε στην ισόρροπη ανάπτυξη και σε συνεργασία με την Πολιτεία και τον επενδυτή, πιστεύουμε ότι θα έχουμε το καλύτερο δυνατό αποτέλεσμα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κονδύλης.

**ΑΝΔΡΕΑΣ ΚΟΝΔΥΛΗΣ (Δήμαρχος Αλίμου):** Ευχαριστώ πολύ, κύριε Πρόεδρε.

Αξιότιμα μέλη της Επιτροπής, κύριοι συνάδελφοι, οφείλουμε να πούμε, έχοντας διαβάσει το σύνολο του σχεδίου νόμου της Σύμβασης, δηλαδή, με τα συνοδευτικά έγγραφα, ότι έχει γίνει, πράγματι, μία λεπτομερής προσπάθεια να ρυθμιστούν μία πληθώρα από τεχνικά και νομικά ζητήματα που χρειάζονται ρύθμιση. Άρα, είναι σε θετική κατεύθυνση αυτή η προσπάθεια.

Αυτό που λείπει και ακούστηκε από τους συναδέλφους προηγούμενους, αλλά ελπίζουμε το αμέσως επόμενο διάστημα να γίνει, είναι να ρυθμιστεί και η τύχη των οικοπέδων των κοινωφελών χρήσεων κοινωνικής ανταποδοτικότητας και των κοινοχρήστων χώρων, τα οποία, όπως πολύ καλά γνωρίζετε και από το Σύνταγμα και από τη κείμενη νομοθεσία, αλλά και από τις προβλέψεις του νόμου για την επένδυση, πρόκειται να χρησιμοποιηθούν και πρέπει να δοθούν στους οικείους ΟΤΑ, στους τρεις Δήμους της επένδυσης, δηλαδή, στον Άλιμο, το Ελληνικό και τη Γλυφάδα, για να τα αξιοποιήσουμε για τις χρήσεις που προορίζονται. Τόσο ο Άλιμος, όσο και η Γλυφάδα, έχουμε, από κοινού, καταθέσει ένα κοινό υπόμνημα στο Υπουργείο Οικονομικών, με αναλυτικές θέσεις και προτάσεις, για τις οποίες τώρα δεν θέλω να κουράσω την Επιτροπή και δεν θα τις επαναλάβουμε. Αναμένουμε, όμως, από το Υπουργείο Οικονομικών, την ωρίμανση της διαδικασίας, γιατί έχει εξαιρετική σημασία για τις περιοχές μας.

Θέλω να διορθώσω την ανακρίβεια που ακούστηκε για το 90% των κατοίκων που θα κατοικούν στον Δήμο Ελληνικού-Αργυρούπολης. Δεν είναι αλήθεια αυτό, καθώς το πόσοι κάτοικοι θα κατοικούν και που, θα προκύψει, αφού εκπονηθούν τα σχέδια των επιμέρους χρήσεων. Συνεπώς, εκεί που προβλέπονται πυκνότερες δομήσεις, θα έχουμε περισσότερο πληθυσμό, που μπορεί να είναι στον Άλιμο, εκεί που προβλέπεται ηπιότερη ανάπτυξη, θα έχουμε λιγότερους κατοίκους.

Σε κάθε περίπτωση, υπάρχουν στρεβλώσεις και αδικίες. Αναφέρω, για παράδειγμα, ότι στον Δήμο της Γλυφάδας έχουμε μόνο ζώνη ανάπτυξης και όχι πολεοδομική ζώνη. Άρα, εκεί δεν έχουμε εισφορά σε κοινόχρηστους χώρους και κοινωφελείς. Τέτοιες στρεβλώσεις πρέπει να διορθωθούν και κατά την άποψή μας, σύμφωνα και με τα στοιχεία που έχουμε καταθέσει στο Υπουργείο Οικονομικών, πρέπει να ληφθούν υπόψη, όχι μόνο τα διοικητικά όρια των Δήμων, που βεβαίως είναι μία παράμετρος, αλλά και οι πληθυσμοί των Δήμων και η προβλεπόμενη ανάπτυξη που θα γίνει μέσα στα όριά τους, που είναι μέσα στην επένδυση.

Θέλω να πω, κλείνοντας, ότι η μέχρι τώρα εμπειρία μας από τη συνεργασία με την Πολιτεία, τουλάχιστον για τον Δήμο Αλίμου, νομίζω και της Γλυφάδας, έχει υπάρξει «πικρή». Συστάθηκε με νόμο του Ελληνικού Κοινοβουλίου ένας φορέας για τη διαχείριση των σκουπιδιών της επένδυσης, όταν αυτά ξεκινήσουν να υπάρχουν. Σε εκείνη τη συνεδρίαση, είχαμε αντίστοιχα κληθεί, όπως τώρα, είχαμε καταθέσει κάποιες απόψεις, οι οποίες, όμως, ουδόλως, ελήφθησαν υπόψη. Ο κ. Σκουρλέτης, τότε, ως Υπουργός, σε συνεργασία και διαβούλευση μόνο με τον Δήμο Αργυρούπολης, προχώρησε σε ρυθμίσεις που δεν μας καλύπτουν και οι οποίες, μέχρι και σήμερα, είναι λόγος τριβής και αντιπαραθέσεων, μεταξύ των Δήμων, που αφορούν και φθάνουν, έμμεσα ή άμεσα, στην επένδυση.

Θέλω να παρακαλέσω και την Kυβέρνηση και τους αρμόδιους Βουλευτές, να μην υπάρξει ξανά τέτοια αντιμετώπιση, τουλάχιστον, για τους δύο Δήμους, που μπορώ εγώ να μιλήσω, διότι θέλουμε η επένδυση να προχωρήσει ομαλά. Θέλουμε η επένδυση να προχωρήσει με τα ζητήματα όλα λυμένα και θέλουμε η επένδυση να γίνει αφορμή για μία δημιουργική και εποικοδομητική δραστηριοποίηση και των Δήμων μας και των τοπικών κοινωνιών και όχι να είναι αιτία τριβής αντιπαραθέσεων και προβλημάτων. Το «μαχαίρι και το πεπόνι» είναι στα χέρια του Κράτους, της Κυβέρνησης και του Κοινοβουλίου.

Εμείς από την πλευρά μας έχουμε κάθε διάθεση -και το έχουμε αποδείξει- δημιουργικής συνεργασίας. Οπότε το επόμενο διάστημα, μετά και την ψήφιση του νόμου, η οποία επίκειται, αναμένουμε τη συνέχιση των διαδικασιών με το Υπουργείο Οικονομικών για τα πολύ μεγάλης σημασίας και πρακτικής και νομικής συνταγματικής και νομικής ισχύος ζητήματα της κοινωνικής περιβαλλοντικής και πολεοδομικής ανταποδοτικότητας, που αφορούν στους Δήμους, οι οποίοι θα έπρεπε, ήδη, να έχουν πάρει την εισφορά σε γη και δυστυχώς, μέχρι σήμερα, ενώ το ακίνητο προχωρά και διανέμεται και ωριμάζει, οι Δήμοι μας δεν έχουν πάρει την εισφορά που εκ του νόμου και του Συντάγματος επιβάλλεται.

Ευχαριστώ πάρα πολύ. Καλή επιτυχία στη διαδικασία σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Από την πλευρά της Lamda Development μας ενημέρωσαν, ότι ο Γενικός Διευθυντής δεν θα παραστεί στη συνεδρίαση.

Τον λόγο έχει η κυρία Σπυροπούλου.

**ΣΟΥΛΤΑΝΑ ΣΠΥΡΟΠΟΥΛΟΥ (Πρόεδρος και Διευθύνουσα Σύμβουλος της «Ελληνικό Α.Ε.»):** Ευχαριστώ πολύ.

Από την πλευρά της «Ελληνικό Α.Ε.» υπάρχουν ορισμένα ζητήματα, τα οποία αφορούν στην εταιρεία μας. Θα αναφερθώ στις πρόδρομες εργασίες, που προβλέπονται σε αυτό το νομοθέτημα, λόγω αρμοδιότητας διαχείρισης και αξιοποίησης της έκτασης, μέχρι τη μεταβίβαση των μετοχών. Από τον επενδυτή τέθηκε το θέμα των πρόδρομων εργασιών, προκειμένου να επιταχυνθεί το βασικό επενδυτικό σχέδιο. Τα έργα που προτάθηκαν να γίνουν είναι τα παρακάτω.

Κατασκευάζεται ένα νέο κτίριο στη θέση που είχε προβλεφθεί από την κοινή υπουργική απόφαση των ζωνών πολεοδόμησης, προκειμένου να στεγάσει τους αντίστοιχους συλλόγους φροντίδας προστασίας ΑμεΑ, ώστε να μεταφερθούν άμεσα οι δομές αυτές εκεί και να είναι συνέχεια σε μία διαδικασία στέγασης. Δηλαδή, να μην υπάρχουν προβλήματα σε αυτές τις δομές.

Δεύτερον, προβλέπεται να γίνει ένα μίνι πάρκο εβδομήντα στρεμμάτων, σε πιλοτικό έργο, το οποίο υλοποιεί τα πρώτα 70 στρέμματα από το σύνολο των 2.000 του τελικού πάρκου. Έτσι θα υπάρχει δυνατότητα, να υπάρξει μία πρώτη εικόνα, η οποία θα βοηθήσει στη βελτιστοποίηση της συνολικής μελέτης του πάρκου. Νομίζω, ότι είναι ένα έργο, το οποίο, πραγματικά, θα βοηθήσει πάρα πολύ, ώστε το πάρκο να γίνει, έτσι όπως θα πρέπει και όπως ταιριάζει στην περιοχή.

Το τρίτο έργο, για το οποίο έχει γίνει και αρκετή συζήτηση, αφορά στην περίφραξη. Το οικόπεδο, σε πολύ μεγάλο βαθμό, είναι περιφραγμένο, μιας και πρόκειται για αεροδρόμιο, πάνω από το 90%, με συρματόπλεγμα. Δεν υπάρχει κάποια περίφραξη, όπως αυτή που φανταζόμαστε που υπάρχει σε άλλες χώρες. Αυτό απαιτείται. Πρέπει να συμπληρωθεί αυτή η περίφραξη για λόγους εργοταξιακούς. Είναι περίφραξη, που είναι και πιο «ελαφριά» από αυτές που υπάρχει στα υπόλοιπα εργοτάξια.

Επίσης, είναι σαφές, ότι σε κάθε τμήμα που θα ολοκληρώνονται οι εργασίες, θα απομακρύνεται η περίφραξη και θα αποδίδεται στο κοινό και στους χρήστες, ανάλογα με την περίπτωση. Δεν μπορούσε να γίνει διαφορετικά, έπρεπε να προβλεφθεί αυτή η διαδικασία, αλλιώς έπρεπε να βγάλουμε πάρα πολλές άδειες, προκειμένου να μπορέσει να ολοκληρωθεί η περίφραξη, επειδή πρόκειται για είκοσι χιλιόμετρα περίπου περίφραξης.

Υπάρχουν, επίσης, και δύο Κέντρα Πληροφόρησης του κοινού, προβολής και ανάδειξης του Μητροπολιτικού Πόλου και διαμορφώνονται δύο κτιριακοί χώροι. Ειδικότερα το ένα που αφορά ένα κτίριο έκταση 3.6000 τετραγωνικών μέτρων. Αποτελεί και νεότερο μνημείο…… και προσωρινής χρήσης....Η μελέτη στατικής αποκατάστασης.....Η ενημέρωση και των δυο κτιρίων ....... και προβολή του έργου.

Σε ότι αφορά στις δαπάνες των εργασιών, αυτές θα βαρύνουν αποκλειστικά τον επενδυτή..........

Η αδειοδότηση των ανωτέρω έργων πραγματοποιείται με αποκλειστική πρωτοβουλία, μέριμνα και ευθύνη της Lamda Development. ………, οι οποίες προβλέπονται από τη νομοθεσία, σχετικά με την αδειοδότηση, κατασκευή και λειτουργία των εν λόγω έργων.

Ειδικά για την επέλευση των ..... αποτελεσμάτων της .... θα απαιτείται η έναρξη των εργασιών κατασκευής.

Τέλος, για την υλοποίηση των εργασιών απαιτείται υπογραφή σχετικής συμφωνίας, μεταξύ του ελληνικού δημοσίου, του ΤΑΙΠΕΔ και της «ΕΛΛΗΝΙΚΟ Α.Ε.». Με τη συμφωνία αυτή προσδιορίζονται τα δικαιώματα και οι υποχρεώσεις των μερών.......Θα εποπτεύσει τις εργασίες αυτές, ώστε να διασφαλιστεί η τήρηση της περιβαλλοντικής νομοθεσίας…….

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ολοκληρώθηκαν οι τοποθετήσεις των φορέων. Περνάμε τώρα στις ερωτήσεις των Εισηγητών και Ειδικών Αγορητών.

Τον λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Πλειοψηφίας):** Κύριε Πρόεδρε, σας ευχαριστώ.

Οι προσκεκλημένοι μας ήταν σαφείς, ήταν ακριβείς και δεν χρειάζεται να υποβάλω κανένα ερώτημα. Πιστεύω ότι είναι εκ του περισσού.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Πέρκα.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Παναγιώτα (Νόνη) Δούνια, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Θεοπίστη Πέρκα, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Ανδρέας Λοβέρδος, Χρήστος Κατσώτης, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ευχαριστώ, κύριε Πρόεδρε.

Εγώ έχω κάποιες ερωτήσεις, κάποιες είναι προς όλους, κάποιες είναι πιο συγκεκριμένες.

Καταρχάς, η πρώτη αφορά όλους, εκτός από τους Δήμους, ίσως. Θέλω να ρωτήσω το εξής: η πλήρωση της αναβλητικής αίρεσης δεν θα μπορούσε να γίνει μόνο με τη Σύμβαση Διανομής; Γιατί θεωρείται ότι πληρώνεται με το δικαίωμα επιφανείας και είναι μαζί η αναβλητική αίρεση;

Επίσης, θα ήθελα να μου πείτε τον τρόπο υπολογισμού του ποσού του 30% της κυριότητας, κυρίως, στην «Ελληνικό Α.Ε.» απευθύνεται αυτό το ερώτημα, γιατί το ΤΑΙΠΕΔ ξέρουμε, ότι υπεισέρχεται μόνο σε υφιστάμενα ιδιωτικής φύσεως ιδιοκτησιακά δικαιώματα του ελληνικού δημοσίου, επί της εδαφικής εκτάσεως και των κτισμάτων. Δεν αφορούν σε πράγματα, που δεν μπορούν να αποτελέσουν αντικείμενο διανομής, Θα το εξηγήσω, γιατί συμπεριλήφθηκαν στη διανομή οι κοινόχρηστοι, κοινωφελείς και κοινωνικής ανταποδοτικότητας χώροι. Το ΤΑΙΠΕΔ είναι πιο αρμόδιο να απαντήσει, αλλά και η «Ελληνικό Α.Ε.» θα ήθελα να μου πει, αν συμφωνεί κι αν γίνεται.

Υπενθυμίζω ότι έχουν γίνει τρεις τροποποιήσεις -αυτό απευθύνεται και στους Δημάρχους- σε ότι αφορά στην απόδοση των κοινοχρήστων, κοινωφελών και κοινωνικής ανταποδοτικότητας χώρους με ΠΝΠ οι δύο , με άρθρο η Τρίτη. Ξεσηκώθηκαν και οι Δήμαρχοι και το σύμπαν, διότι εδώ συνέβη μία «πονηριά». Σύμφωνα με τον ν.4062, αυτόν τον νόμο που δεν άλλαζε, αλλά τελικά βλέπουμε ότι αλλάζει, οι κοινόχρηστοι χώροι θα αποδίδονταν στους Δήμους αμέσως με την έκδοση των ΚΥΑ. Αυτό προβλέπει ο νόμος.

Τι κάνουν, λοιπόν; Έρχονται με ΠΝΠ και λένε ότι δεν θα αποδοθεί στους Δήμους, αλλά στη Lamda, στην «Ελληνικό Α.Ε». Ξεσηκώνονται οι Δήμαρχοι, ξεσηκώνεται το σύμπαν, οι επιστήμονες κ.λπ., αλλάζουν τον νόμο πολλές φορές και σήμερα που φτάσαμε; Ερωτώ την «Ελληνικό Α.Ε.», τους Δημάρχους και τον κ. Μπελαβίλα, από τον Δικηγορικό Σύλλογο. Εάν τα κοινόχρηστα είχαν αποδοθεί, όπως προέβλεπε ο νόμος, σήμερα θα έμπαιναν στη διανομή; Είναι πολύ σαφής η ερώτησή μου. Εάν τυχόν έχει γίνει λάθος, προλαβαίνετε να το διορθώσετε; Να μην κάνω δίκη προθέσεων. Εάν είναι λάθος, σήμερα αποδώστε στους Δημάρχους τα κοινόχρηστα.

Πάμε λίγο και στους Δήμους, τους οποίους άκουσα με πολλή προσοχή κι έχουμε συνεργαστεί τα προηγούμενα χρόνια αρκετά. Εδώ βλέπουμε, ότι οι Δήμαρχοι, βεβαίως, χαιρετίζουν την επένδυση. Την έχω χαιρετίσει κι εγώ την επένδυση, γιατί, πραγματικά, δεν έπρεπε να μείνει αυτό το οικόπεδο, τόσα χρόνια, όπως ήταν.

Απευθύνομαι, ειδικά, στον Δήμαρχο του Ελληνικού. Δήμαρχε, θυμάσαι, όταν ερχόταν με πίεση η εταιρεία κι έλεγε, ότι ο φορέας πρέπει να είναι Ανώνυμη Εταιρεία και μαζί δώσαμε τη «μάχη», καταφέρνοντας να κάνουμε έναν φορέα διαχείρισης κοινοχρήστων με αυτοδιοικητικό χαρακτήρα, με άλλη σύνθεση συμβουλίου; Έτσι γίνεται, όταν υποχωρούμε και δεν προσέχουμε το παραμικρό, αλλά κοιτάμε μόνο αυτά που μας αφορούν.

Βεβαίως, έκανα την ερώτηση για τα κοινόχρηστα, γιατί δε σας έχουν αποδοθεί και πως ξέρετε ότι μπαίνουν στη διανομή. Δεν λέω, ότι μπαίνουν, με την έννοια ότι θα μοιραστούν στη Lamda, αλλά ενώ τα κοινόχρηστα έπρεπε να έχουν αποδοθεί στους Δήμους με την έκδοση της ΚΥΑ, τα κοινόχρηστα σήμερα μετράνε στη διανομή. Είναι απαράδεκτο αυτό που συμβαίνει.

Επίσης, προς τον Δικηγορικό Σύλλογο, ήταν πολύ σαφής ο εκπρόσωπός του, ο οποίος είπε ότι το δικαίωμα επιφανείας καταλήγει σε κυριότητα και ήθελα μία διευκρίνιση. Βεβαίως, συμφωνώ σε αυτό, αλλά θέλω να πάω λίγο παραπέρα και να πω, πόσο μάλλον, όταν προβλέπεται με μία τροπολογία που σήμερα επεκτείνεται ακόμη στη διανομή, ότι μπορεί να έχει ο επιφανειούχος δικαίωμα κατάτμησης του δικαιώματος, χωρίς συναίνεση του κυρίου. Χωρίς τη συναίνεση του κυρίου πια είναι, εντελώς, κυριότητα. Επίσης, ρωτάω όλους, εάν και αυτή η πρόβλεψη δεν εγείρει θέματα της διαγωνιστικής διαδικασίας, διότι αλλάζει η αξία του οικοπέδου.

Βεβαίως, ο κ. Μπελαβίλας μάς τα είπε πάρα πολύ ωραία για την αντιπαροχή, για την περίφραξη. Θα ήθελα μία διευκρίνιση, κυρίως, για το ένα χιλιόμετρο αδόμητο, γιατί έχουμε εργαστεί στο έργο τόσα χρόνια, ξέρουμε ότι αυτά τα έχουμε εξασφαλίσει και με προεδρικό διάταγμα. Αντίστοιχα, οι ΚΥΑ ακολουθούν την κατεύθυνση του προεδρικού διατάγματος. Εάν, δηλαδή, έχουμε, κύριε Μπελαβίλα, «αλλοίωση» του προεδρικού διατάγματος και του σχεδιασμού και του ΣΟΑ του έργου.

Ήθελα να ρωτήσω και για την περίφραξη, ένα θέμα που όλοι το έθεσαν. Μάλλον, θα συνεννοηθούμε. Αν είναι εργοταξιακή, που σαφώς χρειάζεται, θα έπρεπε στον νόμο να περιγράφεται ως «εργοταξιακή περίφραξη». Εννοείται, ότι έχει ιδιαίτερα χαρακτηριστικά ένα συρματόπλεγμα που μπαίνει τμηματικά, αλλά όταν τελειώνει το μέτωπο του έργου, πάει παραδίπλα και πρέπει να υπάρχει πρόσβαση στην παραλία πάντα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του ΚΙΝ.ΑΛ.):** Καλησπέρα, κυρίες και κύριοι.

Θα ήθελα, καταρχάς, να ευχαριστήσω τους Δημάρχους και τους εκπροσώπους των φορέων που μας κατέθεσαν τις απόψεις τους.

Θέλω να κάνω ερωτήσεις σε δύο κυρίους, στον κ. Σταματογιάννη από τον Δικηγορικό Σύλλογο Πειραιά και στον κ. Κωνσταντάτο, τον Δήμαρχο Ελληνικού - Αργυρούπολης, κάποτε τμήμα της εκλογικής μου περιφέρειας και αγαπητό μου φίλο.

Θα επικεντρωθώ στα δύο μου ερωτήματα στο άρθρο 5 του σχεδίου νόμου, που θεωρώ ότι έχει πάρα πολλά προβλήματα που χρειάζονται οπωσδήποτε αποσαφηνίσεις. Ο κ. Σταματογιάννης είπε στη σύντομη παρουσίαση των απόψεων των Δικηγορικών Συλλόγων, ότι διαπιστώνει έλλειψη πρόβλεψης -είναι η φράση του- για ελεύθερη πρόσβαση στον αιγιαλό.

Κύριε Σταματογιάννη, δημιουργήθηκε και σε εμένα η εντύπωση, διαβάζοντας το άρθρο 5, ότι υπάρχει μία τέτοια έλλειψη πρόβλεψης. Θα ήθελα να σταθείτε σε αυτό, με περισσότερη αναλυτική διάθεση, για να καταλάβουμε, διότι από αυτά που θα ακούσουμε από εσάς και προφανώς, από τους Υπουργούς που θα πάρουν τον λόγο, θα εξαρτήσουμε και τη στάση μας στην ψηφοφορία στην κατ’ άρθρον συζήτηση.

Ο κ. Γιάννης Κωνσταντάτος, ο Δήμαρχος Ελληνικού, μάς είπε, ότι μέχρι στιγμής ο Δήμος Ελληνικού - Αργυρούπολης έχει δώσει τόσα πολλά, επί τον σκοπό να προχωρήσει αυτή η επένδυση και έχει υποστεί μέχρι στιγμής μόνο ζημίες. Αυτές είναι δικές του φράσεις.

Θα ήθελα, λοιπόν, να τον ρωτήσω, λέγοντας ο ίδιος, ότι θα είναι ο πρώτος παραλιακός Δήμος χωρίς παραλία, πώς από την πλευρά του διαπιστώνει και αυτός εμπόδια ή και απαγόρευση στην ελεύθερη πρόσβαση στον αιγιαλό; Οι περιφράξεις δημιουργούν το θέμα; Ποια ρύθμιση του άρθρου 5 δημιουργεί το πρόβλημα αυτό;

Θα ήθελα, επί του θέματος αυτού, να είναι, απολύτως, συγκεκριμένος. Όλα τα θέματα που έθεσαν οι Δήμαρχοι και ο κ. Κωνσταντάτος, ίσως, αποτελούν ένα ζήτημα που σχετίζεται με την περιοχή, σχετίζεται με την επένδυση, αλλά αποτελεί, ενδεχομένως, θα μας πουν αντικείμενο άλλης νομοθετικής πρωτοβουλίας, η οποία είναι στα υπόψιν της Κυβέρνησης. Καλώς.

Εγώ λέω ετούτη η νομοθετική πρωτοβουλία, με τα πέντε της άρθρα, κυρίως, με το άρθρο 5, διότι η Σύμβαση εμπεριέχεται στο άρθρο 1 του σχεδίου νόμου. Το άρθρο 5, όμως, του σχεδίου νόμου, που δεν είναι συμβατικό κείμενο, δημιουργεί τα προβλήματα που αναφέρετε; Δώστε το με συγκεκριμένους όρους.

Ευχαριστώ πολύ

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής Κ.Κ.Ε.):** Ευχαριστώ, κύριε Πρόεδρε.

Πρέπει να πούμε, ότι το Κ.Κ.Ε είναι αντίθετο σε αυτή την επένδυση και στην παραχώρηση αυτής της έκτασης για επενδύσεις. Θεωρούμε ότι η κατάσταση θα αλλάξει ριζικά στον νότιο τομέα της Αθήνας και η επιβάρυνση θα έχει τραγικές συνέπειες και η ποιότητα ζωής των ίδιων των κατοίκων θα χειροτερέψει.

Οι Δήμαρχοι, οι οποίοι είναι σήμερα εδώ και έχουν κάνει παρέμβαση, οφείλουν να μας πουν, θα είναι καλύτερη η ζωή των κατοίκων στην περιοχή, όταν θα έχουμε τέτοια δόμηση με 200 μέτρα ύψος κτίρια που θα αλλάξει το ίδιο το κλίμα της περιοχής; Θα είναι καλύτερη η ποιότητα ζωής, όταν εκεί θα έχουμε μία πόλη μέσα στην πόλη, με 25.000 ακόμη κατοίκους, όπως αναφέρθηκε, και με πόσους άλλους επισκέπτες;

Η οπτική όχληση και όχι μόνο, αλλά και όλη η δραστηριότητα που θα αναπτυχθεί σε αυτόν τον χώρο θα βελτιώσει την ποιότητα ζωής των κατοίκων της περιοχής; Έχουν υπόψη το αντί τουριστικό κίνημα της Βαρκελώνης; Θεωρούν ότι δεν θα γίνει αυτό στο νότιο τμήμα της Αθήνας; Ιδιαίτερα, σε αυτή την περιοχή που θα επιβαρυνθεί τόσο πολύ, από αυτόν τον σχεδιασμό που έχουν μπροστά τους;

Οφείλουν από τώρα να πάρουν θέση, γιατί, έτσι κι αλλιώς, θα απολογηθούν κάποτε απέναντι στους κατοίκους αυτής της περιοχής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Μία ερώτηση στον Δήμαρχο Ελληνικού. Είπε ότι παρέδωσε, ό,τι παρέδωσε, χωρίς πρωτόκολλο και χωρίς κόστος. Δεν είχε υποχρέωση να τα παραδώσει με πρωτόκολλο και με κόστος; Δεν το γνωρίζω.

Το δεύτερο ερώτημα είναι αν έχει πάρει και αν ναι, ποιες υποσχέσεις από την Κυβέρνηση.

Οι επόμενες ερωτήσεις θα είναι στην «Ελληνικό Α.Ε.». Ουσιαστικά, ήταν για το ΤΑΙΠΕΔ και οι δικές μας ερωτήσεις, που περιμέναμε ότι θα ήταν εδώ εκπρόσωπος τους, όχι η «Ελληνικό Α.Ε.», αλλά, ίσως, μπορεί να τις απαντήσει.

Η πρώτη ερώτηση είναι τι θα γίνει με τα κτίρια των ολυμπιακών εγκαταστάσεων. Ποια προβλέπεται να είναι η χρήση τους και ποιος θα καλύπτει τη συντήρηση;

Επόμενη ερώτηση, τι θα γίνει με τα αρχαία; Θα συντηρηθούν και θα είναι επισκέψιμα ή απλά θα παραμείνουν ως έχουν;

Τι θα γίνει με τη Μετεωρολογική Υπηρεσία; Είδαμε ότι παραμένει το κτίριο, οπότε, θέλουμε απλά να ρωτήσουμε, αν θα παραμείνει η ΕΜΥ εκεί που είναι.

Ποιος θα καλύψει το κόστος συντήρησης του Πάρκου και τι ύψος θα είναι; Υποθέτουμε το ΤΑΙΠΕΔ, αλλά αν μπορεί να μας δώσει μία συγκεκριμένη απάντηση.

Τι χρήσεις θα έχουν τα διατηρητέα του ανατολικού αεροδρόμιου και τα τρία διατηρητέα της Πολεμικής Αεροπορίας; Τι κόστος συντήρησης θα έχουν και ποιος θα το καλύψει;

Ποιο είναι το κόστος μετεγκατάστασης των υπηρεσιών του δημοσίου ως τώρα; Όσες μετεγκαταστάσεις έχουν γίνει, τι κόστος είχαν μέχρι τώρα; Ποιο είναι το κόστος των κατεδαφίσεων και των έργων υποδομής που θα γίνουν στη Λεωφόρο Ποσειδώνος με τη βύθιση;

Τέλος, θα υπάρχει ελεύθερη πρόσβαση στο Πάρκο ή θα γίνει κλειστή πόλη, όπως, κατά καιρούς, διακινείται για το σχέδιο Foster.

Αυτές ήταν οι ερωτήσεις μας. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ πολύ.

Μία ερώτηση, κατ’ αρχάς, στον κ. Μπελαβίλα. Ειπώθηκε εκ μέρους του, ότι από τα 3.000 μέτρα της ακτογραμμής, μόνο το 10% θα είναι προσιτό στο κοινό. Επειδή αυτή η Σύμβαση, που ξέραμε, τουλάχιστον, και καταρτίστηκε, επί των ημερών του ΣΥΡΙΖΑ, προέβλεπε, τουλάχιστον, 1.000 μέτρα, βλέπετε «αλλοίωση», βλέπετε απομείωση, βλέπετε παράβλεψη του δημόσιου κοινού συμφέροντος; Αυτή ήταν η πρώτη ερώτηση.

Η δεύτερη ερώτηση είναι προς την κυρία Σπυροπούλου. Ειπώθηκε, εκ μέρους σας, ευθέως, ότι πρόκειται -στην περίφραξη αναφέρομαι- περί ελαφράς εργοταξιακής, ίσως, και πιο ελαφράς, απ’ ότι είναι, εν χρήση, στα εργοτάξια. Πράγματι. Δέσμευση, ταυτόχρονα, κατηγορηματική και ρητή απάντηση. Θα αρθεί αυτή η περίφραξη, μόλις εκλείψουν τα έργα τα εργοταξιακά; Ευθεία ερώτηση.

Ξέρετε υπάρχει μία μέριμνα και μία πρόβλεψη, ότι αυτές οι ελαφρές περιφράξεις συρματοπλέγματος κόβονται πανεύκολα. Δηλαδή, στο τέλος, αν αυτή παραμείνει εσαεί, που δεν θα πρέπει, θα τις βλέπουμε κομμένες, με τρύπες και με όλα τα υπόλοιπα. Ό,τι χειρότερο. Από την άλλη, δεν είναι και σωστό να υπάρξουν αυτές οι επτά θύρες τελικά και ένας πεζός, για να πάει από τη μία στην άλλη θα πρέπει να περπατά δύο με τρία χιλιόμετρα.

Και μία τελευταία ερώτηση για τους δύο Δημάρχους, του Ελληνικού-Αργυρούπολης και του Αλίμου, αν μετά από την κατάρτιση της Σύμβασης, εσείς έχετε λυμένο το θέμα πού, πότε και αν θα χτιστούν τα κτίρια αυτά, τα οποία είχατε μέχρι τώρα, δηλαδή, του Ποντιακού Ελληνισμού, το Δημαρχείο σας και κάποια άλλα; Υπάρχει συγκεκριμένη σαφής θέση και δέσμευση από πλευράς της Κυβέρνησης για τον χρόνο και για όλους τους όρους κατασκευής και αντικατάστασης αυτών των κτιρίων;

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Επιτρέψτε μου να κάνω και εγώ μία ερώτηση προς τον κ. Μπελαβίλα. Ήθελα να τον ρωτήσω, ποια είναι η άποψή του για την εφαρμογή του δικαιώματος επιφάνειας, ένα «εργαλείο» που έχει χρησιμοποιηθεί σε πολεοδομικό επίπεδο, από την εποχή του Όθωνα, στις αρχές της οθωνικής περιόδου, μάλιστα, για πολλά χρόνια στην Ελλάδα, διεκόπη η εφαρμογή του για κάποιες δεκαετίες και επανήλθε πρόσφατα το 2011.

Θα ήθελα, παρακαλώ πολύ, κύριε Μπελαβίλα την άποψή σας επ’ αυτού.

Οι ερωτήσεις των συναδέλφων ολοκληρώθηκαν, οπότε τον λόγο έχουν οι φορείς για να απαντήσουν.

Κύριε Μπελαβίλα, έχετε τον λόγο.

**ΝΙΚΟΛΑΟΣ ΜΠΕΛΑΒΙΛΑΣ (Διευθυντής του Εργαστηρίου Αστικού Περιβάλλοντος του Τομέα Πολεοδομίας και Χωροταξίας ΕΜΠ):** Ευχαριστώ πολύ.

Θα προσπαθήσω να απαντήσω στις ερωτήσεις που έγιναν και θα ξεκινήσω από αυτή την, εξαιρετικά, ενδιαφέρουσα και επιστημονικά ερώτηση που μου κάνατε εσείς, κύριε Πρόεδρε, για το δικαίωμα επιφάνειας. Το δικαίωμα επιφάνειας, σας ομολογώ, ότι το γνώριζα ελάχιστα. Γνώριζα ότι αποτελούσε στοιχείο του ρωμαϊκού δικαίου και γνώριζα, ότι είχε εφαρμοστεί σε αρκετές ευρωπαϊκές χώρες. Για παράδειγμα, στη Μεγάλη Βρετανία, συνεχίζει να υπάρχει ακόμη. Δηλαδή, εκτάσεις που ανήκουν στη βασίλισσα και πάνω σε αυτές έχουν χτιστεί συνοικίες.

Στην Ελλάδα, επανήλθε το 2012, όπως σωστά είπατε και τότε αρχίσαμε να το «διαβάζουμε» ξανά. Αν ήταν εδώ ο Καθηγητής Δημήτρης Μέλισσας, που γνωρίζει πολύ καλά τα νομικά του πολεοδομικού δικαίου, θα μας διαφώτιζε, ακόμη περισσότερο, και σε αυτό επιτρέψτε μου να δηλώσω και ημιμαθής, αν δεν είναι πολύ υποτιμητικός ο όρος.

Αυτό που προσπαθώ να ξεκαθαρίσω, είναι η εξασφάλιση των κοινοχρήστων τμημάτων αυτής της επιφάνειας και αυτό φαίνεται και από αλλού. Δηλαδή, ήταν δεδομένο ότι θα προχωρήσουμε με το μοντέλο της επιφάνειας. Όμως, μέσα σε αυτό υπάρχουν πλατείες, μέσα αυτό υπάρχουν δρόμοι, μέσα σε αυτό υπάρχουν κοινόχρηστες υποδομές.

Σε περίπτωση, λοιπόν, που «διολισθήσει» αυτή η επιφάνεια σε πτωχεύσεις, σε κατασχέσεις, σε υποθήκες, τι πρόκειται να συμβεί με αυτούς τους κοινόχρηστους χώρους; Φοβάμαι, ότι, ακριβώς, αυτό δεν έχει προβλεφθεί μέσα στον νόμο, δηλαδή, οι δικλίδες ασφαλείας, προστασίας του κοινόχρηστου χαρακτήρα μιας πόλης 25.000 ανθρώπων, των δρόμων και των χώρων και των υπολοίπων υποδομών, οι οποίες θα βρίσκονται, υπό αυτό το καθεστώς για ενενήντα εννέα χρόνια.

Νομίζω ότι το θέμα των κοινοχρήστων χώρων το ξεκαθάρισα, απαντώντας στους υπόλοιπους αξιότιμους και αξιότιμες Βουλευτές. Στο θέμα του αιγιαλού, για το οποίο έγινε ερώτηση, -νομίζω δεν απευθυνόταν σε μένα- και από τον κ. Λοβέρδο, είναι ξεκάθαρος ο αποκλεισμός. Αν είχα το δικαίωμα κοινής χρήσης σε οθόνη, θα σας ανέβαζα το διάγραμμα, που συνοδεύει τον νόμο, για να δείτε τον αποκλεισμό. Ο αποκλεισμός είναι φανερός. Ο αποκλεισμός είναι καθαρός. Υπάρχει ένα τεράστιο τμήμα της ακτής του Αγίου Κοσμά, υπάρχει ένα πολύ μεγάλο τμήμα της ελεύθερης ακτής του ενός χιλιομέτρου και όλη η μαρίνα που αποκλείονται. Δεν έχει καμία πρόβλεψη στο διάγραμμα, αλλά ούτε και στα σχετικά άρθρα αυτής της σχέσης της ομαλής σύνδεσης, μέσω των κοινόχρηστων χώρων. Όπου δε έχει συγκεκριμένα διαγράμματα, εκεί φαίνεται η στένωση ή εντέλει η κατάργηση των πεζοδρόμων που οδηγούν εκεί, γιατί πώς αλλιώς θα μπορούσαμε να οδηγηθούμε στην ακτή. Κατά μήκος δε της ακτής, της ακτογραμμής, ο παλιός πεζόδρομος που υπήρχε στο αρχικό μας πλάνο, έχει, σχεδόν, καταργηθεί.

Σε ότι αφορά ειδικά στο ένα χιλιόμετρο της παραλίας, που ρωτήθηκα από δύο Βουλευτές, το ένα χιλιόμετρο της παραλίας, το οποίο περιλαμβανόταν και στο Μνημόνιο της Συναντίληψης, πέραν του αρχικού νόμου και ρητά στο master plan και στο swap, έχει πάρει δύο περιοχές μέσα του, οι οποίες δεν όφειλαν να υπάρχουν. Μάλιστα, έχουν χαρακτηριστικά, σχεδόν, οικοδομικών τετραγώνων και θα χρησιμοποιηθούν, για να χτιστούν υποδομές αναψυχής ή κάτι σχετικό και όπου αυτές οι περιοχές αποκλείουν από το ένα χιλιόμετρο τα 750 μέτρα. Περίπου, δηλαδή, επανερχόμαστε στο μοντέλο που σήμερα λειτουργεί αυθαίρετα στο Ελληνικό, λειτουργούσε, κατά την περίοδο πριν από τους Ολυμπιακούς Αγώνες, όπου κανείς δεν μπορούσε να μπει στη θάλασσα, παρά μόνο αν αγόραζε τον καφέ του στην καφετέρια. Αυτό είναι το πρόβλημα.

Αυτό, προφανώς, ανατρέπει τις προηγούμενες διατάξεις και τις προηγούμενες προβλέψεις που υπήρχαν.

Άλλη μία ενδιαφέρουσα ερώτηση ήταν αυτή που έκανε ο Βουλευτής του Κ.Κ.Ε.. Η πρόβλεψή μας, και δεν είναι μία δραματική πρόβλεψη, αλλά είναι μία συνήθης πρόβλεψη, είναι ότι οι θερμοκρασίες θα ανέβουν 4 με 5 βαθμούς. Τόσο ανεβαίνουν οι θερμοκρασίες, όταν χτίζουμε μία πόλη στη θέση ενός ελεύθερου χώρου. Μία πόλη 25.000 κατοίκων με τις εκπομπές της, με τις θερμονησίδες της, με τα κτήριά της θα ανεβάσει 4 με 5 βαθμούς τη θερμοκρασία. Αντιλαμβάνεστε ότι θα χρειαστούμε εκατομμύρια θερμίδες ή εκατομμύρια αποδόσεις κλιματιστικών, για να δροσίσουμε τα διαμερίσματα και τους χώρους.

Αυτό είναι μία πολύ κακή εξέλιξη, το έχουμε πει, εδώ και δέκα χρόνια και το έχει αποδείξει πολύ καλά ο Καθηγητής Σανταμούρης στις πρώτες συζητήσεις για το Ελληνικό.

Τέλος, σε ότι αφορά στις περιφράξεις, το θεωρώ πάρα πολύ σημαντικό. Φαίνεται, χωρίς να θέλω να προσβάλω κανέναν, ότι δεν έχει διαβαστεί καλά ο νόμος. Στη σελίδα 346, αναφέρεται ρητά η εργοταξιακή περίφραξη, όπου δεν προβλέπεται η άρση της μετά τη λήξη του εργοταξίου. Την προβλέπει ο οικοδομικός κανονισμός, όμως. Θα μπορούσε να μην υπάρχει καν η αναφορά της εργοταξιακής περίφραξης. Δεν χρειάζεται να φτιάξουμε έναν νόμο, για να δηλώσουμε, ή για να πάρουμε μία άδεια περίφραξης ενός εργοταξίου. Θα μπορούσε να βγάλει μία γενική άδεια, η κυρία Πρόεδρος της «Ελληνικό Α.Ε.», αλλά, δυστυχώς, στη σελίδα 352, έξι σελίδες μετά την πρόβλεψη της εργοταξιακής περίφραξης, προβλέπεται άλλη περίφραξη. Το είπα με έμφαση και το ξαναλέω. Προβλέπεται λειτουργική περίφραξη για το μέλλον, όχι για το εργοτάξιο. Δεν θα έχει καμία σχέση με αυτές τις περιφράξεις προστασίας από τα εργοτάξια και από τα μηχανήματα. Λειτουργική περίφραξη παντού, όπου κρίνει στη συνέχεια ο οικοπεδούχος.

Μιλάμε για περίφραξη, επομένως, και γι’ αυτό μιλήσαμε και για gated community, μιλήσαμε για περίκλειστη πόλη. Σε αυτή την πόλη δεν θα έχουν πρόσβαση οι κάτοικοι του Ελληνικού, οι κάτοικοι της Γλυφάδας, οι κάτοικοι του Αλίμου.

Νομίζω ότι απάντησα, εκτός αν χρειάζεστε μία διευκρίνιση, ευχαρίστως να τη δώσω.

Ευχαριστώ πολύ για την πρόσκλησή μου στη Βουλή, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σταματογιάννης.

**ΓΕΩΡΓΙΟΣ ΣΤΑΜΑΤΟΓΙΑΝΝΗΣ (Πρόεδρος του Δικηγορικού Συλλόγου Πειραιά):** Ευχαριστώ, κύριε Πρόεδρε.

Σε σχέση με τα ζητήματα που τέθηκαν, θέλω να πω, ότι, πράγματι, υπάρχει αυτή η δυνατότητα, σύμφωνα με τον νόμο να μεταβιβαστούν τα συγκεκριμένα σε έναν τρίτο, στον επενδυτή. Όμως, πρέπει να είναι καθαρό, ότι είναι επενδυτής και δεν είναι κύριος. Ο κύριος, που σύμφωνα, τουλάχιστον, με αυτά τα βασικά που μαθαίνουμε στο εμπράγματο δίκαιο στο πανεπιστήμιο, είναι αυτός που έχει την πλήρη κυριαρχία πάνω στο ακίνητο του. Εδώ φαίνεται, ότι εκχωρούνται δικαιώματα, σε επίπεδο κυρίου, χωρίς αυτός να είναι. Εκεί μπορεί να δημιουργηθεί αυτό το πρόβλημα που είπαμε στην αρχή, ότι δεν θα μπορέσει να αντιμετωπιστεί και θα είναι σε βάρος, ενδεχομένως, του ελληνικού δημοσίου, που δεν θα μπορεί να εκμεταλλεύεται ένα ακίνητο, εάν και εφόσον δεν μπορέσει ο επενδυτής να αντιμετωπίσει την κατάσταση ή στον οποιοδήποτε τρίτον ο επενδυτής έχει παραχωρήσει αυτόν τον χώρο.

Νομίζω ότι θέλει μία ιδιαίτερη προσοχή. Επίσης, να επιμείνουμε, ότι πρέπει να υπάρξει μία σύνδεση του περιβάλλοντος χώρου με το περιβάλλον και με την καθημερινότητα του πολίτη.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Κωνσταντάτος.

**ΙΩΑΝΝΗΣ ΚΩΝΣΤΑΝΤΑΤΟΣ (Δήμαρχος Ελληνικού - Αργυρουπόλεως)**: Θα προσπαθήσω να είμαι σαφής και πολύ σύντομος. Πρώτα απ’ όλα, με μία αναφορά της κυρίας Πέρκα που ήταν πολύ σωστή. Ο φορέας διαχείρισης του Ελληνικού που ακούστηκε με κάποια ασάφεια, δεν είναι ένα ψυχολογικό διακύβευμα, ούτε είναι ένα εφεύρημα κάποιων που δεν ξέρουν τι να κάνουν και ήθελαν, απλά, να ξεγελάσουν κάποιους άλλους. Ήταν αναβλητική αίρεση από τους θεσμούς, που ψηφίστηκε το καλοκαίρι του 2017. Αν δεν ψηφιζόταν, δεν θα μπορούσε να προχωρήσει η διαδικασία με τα μνημόνια εκείνης της περιόδου και σαφώς, ήταν η οδηγία, ότι έπρεπε να υλοποιηθεί και υλοποιήθηκε, σε συνεργασία με την τότε Κυβέρνηση στην αυτοδιοικητική του διάσταση, με βάση τα χωροταξικά όρια που έχουν οι τρεις Δήμοι. Γι’ αυτό έγινε ό,τι έγινε και έτσι διαμορφώθηκε και είναι, απόλυτα, δίκαιος, με βάση το τι έχει ο καθένας μέσα στο αεροδρομίο με τα σημερινά δεδομένα. Τώρα αν κάποιοι θέλουν να ελέγξουν τα διοικητικά τους όρια, γιατί επιβουλεύονται κάτι που δεν τους ανήκει τόσα χρόνια και το θέλουν, είναι μία άλλη συζήτηση, που δεν είναι της στιγμής, και δεν θα την κάνουμε.

Είπε ο κ. Λοβέρδος κάτι για την παραλία και οφείλουμε να διευκρινίσουμε το εξής. Ο παραλιακός Δήμος του Ελληνικού ως τώρα και με «αγώνες» του λαού του Ελληνικού στο παρελθόν, είχε ρίξει συρματοπλέγματα και περιφράξεις. Συνεπώς, ξέρουμε τι σημαίνει περίφραξη και είχε διαμορφώσει την παραλία και βάζαμε ομπρέλες του Δήμου Ελληνικού και μπορούσε ο κόσμος, κυρίως, από τα ΚΑΠΗ μας, που τους μεταφέρουμε με λεωφορεία του Δήμου, να χαρεί τη θάλασσα και την παραλία.

Αυτό, κύριε Λοβέρδο, που φαίνεται, ότι αυτή τη στιγμή πάει να γίνει, είναι ότι ναι μεν υπάρχει ο κοινόχρηστος χώρος πρασίνου πίσω από την παραλία που θα είναι ελεύθερος, να πάει ο κόσμος να περπατήσει και να έχει την οποιαδήποτε ελεύθερη πρόσβαση, αλλά δεν διευκρινίζεται, τι γίνεται με την διαχείριση της παραλίας. Για να το καταλάβουν οι Βουλευτές, θα τους πω, ότι σήμερα στον Άλιμο υπάρχει η Ακτή του Ήλιου, όπου οι δημότες του Αλίμου μπαίνουν δωρεάν με κάρτα. Οι δικοί μου δημότες, όμως, ή άλλης περιοχής της Αθήνας, πληρώνουν εισιτήριο στον ιδιώτη που διαχειρίζεται την παραλία.

Αν, λοιπόν, νομίζουν ορισμένοι, ότι εμείς θα πληρώνουμε εισιτήριο, για να μπούμε στην παραλία μας, ξεκαθαρίζουμε ότι δεν θα το δεχτούμε και θα κάνουμε οποιαδήποτε διαδικασία προβλέπεται, προκειμένου η διαχείριση της παραλίας να αποδοθεί στον Δήμο, προκειμένου ο Δήμος να μπορεί να μεταφέρει τον κόσμο του και φυσικά όλους τους υπόλοιπους Αθηναίους δωρεάν και να έχουμε ελεύθερη πρόσβαση στην παραλία. Αυτό είναι αδιαπραγμάτευτο για εμάς. Πάντοτε, όμως, με συνεννόηση, με συνεργασία, με τη λογική, ότι εμείς δεν θέλουμε να αποκλείσουμε κανέναν, αλλά όχι να αποκλειστούμε κι εμείς οι ίδιοι από τη δική μας παραλία. Για εμάς το μεγάλο θέμα είναι η διαχείριση της παραλίας.

Το δεύτερο, σε ότι αφορά στο πρωτόκολλο παραλαβής-παράδοσης που αναφέρθηκε νωρίτερα η ερώτηση, να διευκρινίσουμε το εξής. Ο Δήμος είχε, περίπου, σαράντα κτίρια, Δημαρχείο, το αμαξοστάσιό μας, παιδικούς σταθμούς, πολιτιστικά κέντρα, το Μέγαρο Ποντίων, τα οποία εκκενώσαμε, ακριβώς, γιατί είμαστε μία δύναμη συνεργασίας και μία δύναμη που θέλουμε να προχωρήσει το έργο, διότι δεν είχαμε την ιδιοκτησία ποτέ αυτών των ακινήτων και ξέραμε ότι στο τέλος της ημέρας θα μπορούσαν να μας αποβάλλουν διοικητικά. Παρ’ όλα αυτά θα μπορούσαμε και εμείς να δημιουργήσουμε και μέσα στην πανδημία πάρα πολλά ζητήματα για την ασφάλεια των κατοίκων μας και για τη λειτουργία μας. Παρ’ όλα αυτά, έχουμε συνεργαστεί και αυτό που τόνισα είναι, ότι έχουμε εκκενώσει τα κτίρια, χωρίς ακόμη να έχουν γίνει τα σχετικά πρωτόκολλα παράδοσης - παραλαβής.

Σήμερα οι εργαζόμενοι του Δήμου Ελληνικού-Αργυρουπόλεως στεγάζονται σε isobox, σε τριάντα στρέμματα ακίνητης περιουσίας του, που τα διέθεσε ο Δήμος, προκειμένου να μετεγκατασταθούν προσωρινά όλες αυτές οι υπηρεσίες που είχε μέσα στο αεροδρόμιο και τις εκκένωσε. Δεν υπάρχει άλλος χώρος να τους πάμε, πέρα από τα οικόπεδα που πρέπει η Κυβέρνηση να μας αποδώσει, προκειμένου να ξαναφτιάξουμε τα κτίρια που παραδώσαμε.

Σε αυτό, λοιπόν, αυτή τη στιγμή, πέρα από την επαφή που είχα με τον κ. Πρωθυπουργό και με τους αρμόδιους Υπουργούς και έχουμε συζητήσει, επαναλαμβάνω με επικεφαλής τον Καθηγητή, τον κ. Μέλισσα, ακούστηκε νωρίτερα και από τον κ. Μπελαβίλα νωρίτερα το όνομά του, είναι Καθηγητής Πολεοδομικού Δικαίου στο Πολυτεχνείο, εξηγούμε αναλυτικά για τα τριάντα έξι κοινόχρηστα και κοινωφελή οικόπεδα, σε ποια ο Δήμος Ελληνικού-Αργυρούπολης πρέπει να χτίσει ξανά τις δομές, τις οποίες παρέδωσε. Αυτό, για να υπάρχει μία ομαλή και ισορροπημένη σχέση τοπικής κοινωνίας και επενδυτή.

Δεν ισχυρίστηκα δε ποτέ, όπως, ανακριβώς, ακούστηκε, ότι έχουμε το 90% του πληθυσμού. Είπα ότι το 90% πολεοδομικά του έργου και αυτό με μία απλή ματιά στον χάρτη κάποιος μπορεί να το δει, στο master plan και σε αυτό που έχει καταθέσει ο επενδυτής, δομείται, πολεοδομείται, εντός των ορίων του Δήμου Ελληνικού-Αργυρούπολης, όπως είναι τα σημερινά μας όρια.

Κλείνοντας, κύριε Γκιόλα, έχουμε δώσει αναλυτικά τον φάκελο που ζητάμε να χτίσουμε τί. Να σας πω κάτι, γιατί πολλοί από εσάς έχετε και αυτοδιοικητική εμπειρία, έχετε συνεργαστεί χρόνια, έχετε διατελέσει και Υπουργοί. Αν υποθέσουμε, ότι σήμερα ψηφίζατε να μας αποδοθεί το οικόπεδο νούμερο 23, που έχουμε δηλώσει στον χάρτη, προκειμένου να χτίσουμε, είτε το Δημαρχείο μας, είτε το Μέγαρο Ποντίων, ο Δήμος πρέπει να το εγγράψει στο κτηματολόγιό του και να ξεκινήσει η διαδικασία μελέτης και χρηματοδότησης του έργου. Αντιλαμβάνεστε, αγαπητοί συνάδελφοι και φίλοι, ότι αυτό θέλει κάποια χρόνια να γίνει, αν ξεκινούσαμε σήμερα.

Συνεπώς, δεν μπορεί να γίνει καμία έναρξη της επένδυσης, αν, παράλληλα, δεν έχουμε και την έναρξη της πολεοδόμησης των δημοτικών κτιρίων, που θα στεγάσουν τις τοπικές ανάγκες, τόσο των νέων κατοίκων, των 25.000, όσο και αυτών που ζουν σήμερα και μέχρι τώρα, χρησιμοποιούσαν τις δομές μέσα στο αεροδρόμιο.

Επαναλαμβάνω, ότι δεν διεκδικούμε τίποτα από αυτό που δεν είχαμε. Δεν πάμε να αρπάξουμε την περιουσία κανενός και δεν πάμε να εκμεταλλευτούμε μία επένδυση προς όφελος των κατοίκων μας, εις βάρος κάποιων άλλων. Όμως, δεν θα επιτρέψουμε να μην αποκατασταθεί η «θυσία» και η συνεργασία του Δήμου Ελληνικού-Αργυρούπολης στον μέγιστο βαθμό στην πρότερη κατάσταση που υπήρχε προ επένδυσης.

Νομίζω ότι αυτό ο Πρωθυπουργός, οι Υπουργοί και οι Βουλευτές όλων των Κομμάτων το αντιλαμβάνονται ως ένα ηθικό, πρώτα απ’ όλα, πλεονέκτημα και δικαίωμά μας και φαντάζομαι να σας έχουμε όλους αρωγούς. Θέλω να πιστεύω, ότι τις επόμενες εβδομάδες και αυτό το θέμα θα λήξει. Επαναλαμβάνω, έχουμε καταθέσει στο Υπουργείο Οικονομικών πλήρες φάκελο από τον Καθηγητή Μέλισσα, γιατί νομικά και πολεοδομικά πρέπει τα οικόπεδα αυτά να αποδοθούν στον Δήμο Ελληνικού-Αργυρούπολης και βεβαίως στους άλλους Δήμους, κατ’ αναλογία, ό,τι τους αντιστοιχεί.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Περνάμε στον κ. Αγγελόπουλο, Αντιδήμαρχο του Δήμου Γλυφάδας.

**ΓΕΩΡΓΙΟΣ ΑΓΓΕΛΟΠΟΥΛΟΣ (Αντιδήμαρχος Γλυφάδας):** Κύριε Πρόεδρε, δεν θα ήθελα να προσθέσω κάτι. Έχουμε καταθέσει τον φάκελο και έχουμε κάνει τις προτάσεις μας. Υπάρχουν διαφορετικές απόψεις σε πολλά θέματα με τον όμορο Δήμο του Ελληνικού-Αργυρούπολης. Εν πάση περιπτώσει, δεν είναι της παρούσης στιγμής. Αυτά μπορούμε να τα δούμε στην πορεία και να βρούμε τη «χρυσή τομή», για να λυθούν τα θέματα που υπάρχουν και η συνεργασία, μεταξύ όλων των Δήμων να είναι ουσιαστική και να μην αποτελεί σημείο τριβής.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κονδύλης.

**ΑΝΔΡΕΑΣ ΚΟΝΔΥΛΗΣ (Δήμαρχος Αλίμου):** Επιτρέψτε μου, λοιπόν, να απαντήσω και να δώσω ορισμένες διευκρινίσεις σε ζητήματα σοβαρά που έχουν ακουστεί. Πώς γίνεται η πολεοδόμηση διεθνώς και στη χώρα μας, όπως προβλέπει το Σύνταγμα και η κείμενη νομοθεσία και αυτούς τους κανόνες υποτίθεται, ότι ακολουθεί και η συγκεκριμένη πολεοδόμηση του ακινήτου; Υπολογίζεται μία εισφορά πάντοτε σε γη, η οποία προορίζεται για περιβαλλοντική, κοινωνική και πολεοδομική αντιστάθμιση. Αυτός είναι, καταρχήν, ο κανόνας που ισχύει στην προκειμένη πολεοδόμηση. Από αυτόν τον κανόνα, που είναι παραδεκτό, ότι δεν μπορεί να υπάρξει καμία απόκλιση, δυστυχώς, εδώ έχουμε κάποιες αποκλίσεις και οι αποκλίσεις είναι με ευθύνες διαχρονικές.

Το λέω αυτό, γιατί τέθηκε και από την Αξιωματική Αντιπολίτευση ερώτημα για τους κοινωφελείς και κοινωνικής ανταποδοτικότητας χώρους. Δυστυχώς, όμως, αυτά τα ζητήματα εμείς τα έχουμε επισημάνει και στην Αξιωματική Αντιπολίτευση, όταν ήταν Κυβέρνηση, αλλά πάλι είχαμε βρει «κλειστές πόρτες».

Επιτρέψτε μου, λοιπόν, πολύ συνοπτικά, να αναφέρω τις αποκλίσεις αυτές που δεν «γιατρεύονται», ούτε σήμερα με το συζητούμενο σχέδιο νόμου. Ελπίζουμε, όμως, και εκφράζουμε την επιθυμία μας και το αίτημά μας προς όλες τις κατευθύνσεις και τις πτέρυγες του ελληνικού Κοινοβουλίου και προς την Κυβέρνηση, αυτά να «γιατρευτούν», το συντομότερο δυνατό, με νέα νομοθετική πρωτοβουλία.

Ποιες είναι αυτές οι αποκλίσεις; Πρώτον, όταν γίνεται πολεοδόμηση, οι κοινωφελείς και κοινόχρηστοι χώροι αποδίδονται στους Δήμους. Εδώ έχουμε πολεοδόμηση, η οποία ολοκληρώθηκε, αλλά οι χώροι αυτοί παραμένουν, για ένα χρονικό διάστημα που δεν προσδιορίζεται ποιο θα είναι το απώτατο, στους χώρους της «ΕΛΛΗΝΙΚΟ Α.Ε». Άρα, αυτός που εισφέρει την εισφορά σε γη και σε χρήμα, κρατάει την εισφορά στα χέρια του και θα την αποδώσει -να δούμε πότε- στο μέλλον. Αυτή είναι μία στρέβλωση, που, όπως αντιλαμβάνεστε, προβληματίζει.

Δεύτερον, στους κοινόχρηστους χώρους τους και τους κοινωφελείς ήρθε να προστεθεί μία τρίτη κατηγορία, που είναι οι χώροι κοινωνικής ανταποδοτικότητας, οι οποίοι, όμως, παίρνουν μέρος των κοινωφελών χώρων. Άρα, δεν έχουμε μία καινούργια κατηγορία, που προέβλεψε η προηγούμενη Κυβέρνηση, που ήταν η σκέψη σε μία σωστή κατεύθυνση, να έχουμε και χώρους που θα δοθούν ευρύτερα για το λεκανοπέδιο, για την Πολιτεία, για άλλες χρήσεις. Οι χώροι κοινωνικής ανταποδοτικότητας καταλαμβάνουν το κομμάτι των κοινωφελών χώρων που θα έπρεπε να είναι μόνο για τους οικείους Δήμους. Άρα, έχουμε ερωτηματικό, εάν τελικά θα αποδοθούν στους οικείους Δήμους, ως κοινωφελείς χώροι, αυτοί που θα έπρεπε, σύμφωνα με το Σύνταγμα και τον νόμο σε κανονικές συνθήκες να αποδοθούν και δεν θα είναι ελαττωμένοι κατάτι.

Τρίτον, η πολεοδόμηση του ακινήτου έγινε ενιαία, δηλαδή, δεν ελήφθησαν υπόψη τα πολεοδομικά όρια των Δήμων. Ελήφθη υπόψη το ακίνητο ως μία αυτόνομη οντότητα, με αποτέλεσμα, για παράδειγμα, στον Άγιο Κοσμά, εκεί που είναι το Αθλητικό Κέντρο σήμερα, που είναι Δήμος Αλίμου, την αντιστοιχούσα εισφορά να τη δίνει το σχέδιο πολεοδόμησης -εννοώ των κοινωφελών χώρων και των κοινοχρήστων σε διπλανό χώρο μέσα στον Δήμο Αργυρούπολης- Ελληνικού. Άρα, η αντιστοιχούσα εισφορά στα διοικητικά όρια του Δήμου Αλίμου μπαίνει στα διοικητικά όρια άλλου Δήμου και αυτή είναι μία στρέβλωση που μπορεί να «γιατρευτεί» και πρέπει να γιατρευτεί, αλλά εξαρτάται από πρωτοβουλία που θα πάρει πια το Υπουργείο Οικονομικών και η Κυβέρνηση για τη διανομή του χώρου.

Επίσης, άλλη μία στρέβλωση, είναι ότι οι χώροι επιφανείας, δηλαδή, το δικαίωμα επιφάνειας, δεν εισφέρει αντίστοιχα δικαίωμα επιφανείας ως εισφορά. Δηλαδή, εξαιρούνται της εισφοράς οι χώροι που είναι χώροι επιφάνειας, καθώς το δικαίωμα επιφάνειας δεν δίνει εισφορά. Αυτό αντιλαμβάνεστε, ότι αφαιρεί από τους Δήμους, που είναι οι αρμόδιοι να λάβουν και να χειριστούν την εισφορά, σημαντικό κομμάτι και αυτό δεν «γιατρεύεται» και ούτε μπορεί να «γιατρευτεί» πια εύκολα. Μπορεί, απλώς, να ισοβαθμιστεί με μία σωστή κατανομή των κοινόχρηστων χώρων των υπόλοιπων στους Δήμους, για να καλύψουν τις ανάγκες της κοινωνίας και να έχουν το περιβαλλοντικό ισοζύγιο.

Τέλος, σε ότι αφορά στην ακτή τίθεται ένα πολύ σοβαρό ζήτημα. Εμείς λέμε, ότι δεν υπάρχει πλήρης αποκλεισμός πρόσβασης. Υπάρχει πρόσβαση, μπορεί να υπάρξει πρόσβαση. Αυτή η πρόσβαση, όμως, καθίσταται, ιδιαίτερα, δυσχερής, γιατί οι διέξοδοι, οι προσβάσεις προς τον κοινόχρηστο χώρο είναι πάρα πολύ μικρές. Για παράδειγμα, και πάλι στον Άγιο Κοσμά και ας μην ρώτησε για τον Άλιμο ο κ. Λοβέρδος, αλλά είναι σημαντικό, έχει πρόσβαση ο πολίτης, το κοινό, στην παραλία από τρεις στενούς πεζόδρομους. Δυστυχώς, αυτό δεν είναι επαρκές, γιατί περπατάς, κατά μήκος της ακτής και περπατάς δίπλα σε πολύ μεγάλα οικοδομικά τετράγωνα, που έχουν τεράστια πρόσοψη πάνω στην παραλία. Η πρόσοψη αυτή δεν διακόπτεται από δρόμο, από κοινόχρηστο χώρο πρόσβασης, παρά στην αρχή της ακτής, στο τέλος της ακτής και ενδιάμεσα σε έναν πεζόδρομο.

Δεν είναι επαρκές αυτό. Όμως, πλέον, αυτό είναι κάτι που δεν μπορεί να αλλάξει, διότι στη φάση πολεοδόμησης του ακινήτου, εμείς είχαμε επισημάνει, ότι υπάρχει αυτό το ζήτημα και τότε που το επισημάναμε και τα λέγαμε και τα φωνάζαμε αυτά οι Δήμοι, δεν έλαβε κανείς υπόψη αυτή την παρατήρηση. Τα Υπουργεία, όλοι οι αρμόδιοι φορείς προχωρήσαν και «έκοψαν» τελικά τέτοια μεγάλα οικοδομικά τετράγωνα που έχουν πρόσοψη, κατά μήκος της ακτής, τεράστια πρόσοψη.

Αυτό, πλέον, δημιουργεί μία αντικειμενική δυσχέρεια πρόσβασης του κοινού -ξαναλέω, όχι αποκλεισμό- αλλά σίγουρα δυσχέρεια- η οποία, πλέον, είναι μη αναστρέψιμη.

Το ζήτημα ποιο είναι που μένει στο «γκρίζο;» Οι χώροι που είναι στον αιγιαλό και στην παραλία. Για παράδειγμα, στα όρια του Αλίμου προβλέπεται ένα μικρό αλιευτικό καταφύγιο. Αυτό το αλιευτικό καταφύγιο ποιος θα το διαχειρίζεται; Εμείς θέλουμε να το διαχειρίζεται ο Δήμος. Έτσι όπως είναι σήμερα η κείμενη νομοθεσία, πιθανόν να είναι στα χέρια της Κτηματικής Υπηρεσίας του Δημοσίου. Αυτά δεν έχουν διευκρινιστεί. Ξαναλέω ότι κουβεντιάζουμε ζητήματα, που είναι, κατά βάση, εκτός του ρυθμιστικού πεδίου του σημερινού συζητούμενου σχεδίου νόμου. Από την άλλη, όμως, είναι άμεσα εμπλεκόμενα και συνυφασμένα.

Για να κλείσω, λοιπόν, υπάρχουν στρεβλώσεις, οι οποίες είναι, δυστυχώς, εις βάρος της Αυτοδιοίκησης. Ο επενδυτής θα πάρει, έτσι κι αλλιώς, το ακίνητο. Δεν τον ενδιαφέρει την εισφορά ποιος θα την πάρει και πότε. Άρα, δεν θίγεται ο επενδυτής, με την όποια ρύθμιση κάνουμε για τους κοινόχρηστους χώρους. Έρχεται η Πολιτεία, όμως, και την εισφορά την παρακρατεί προσωρινά, δεν την αποδίδει στους Δήμους. Έρχεται η Πολιτεία και εξαιρεί -και αυτό δεν αλλάζει πλέον- από το δικαίωμα επιφάνειας τον κανόνα της εισφοράς.

Όλα αυτά, λοιπόν, είναι ζητήματα, που πρέπει το αμέσως επόμενο διάστημα, σε συνεργασία με το Υπουργείο Οικονομικών -οι Δήμοι Αλίμου και Γλυφάδας, από κοινού, έχουμε καταθέσει πλήρη φάκελο και υπόμνημα- θα πρέπει να αντιμετωπιστούν και να ρυθμιστούν με έναν τρόπο σύμφωνο με το Σύνταγμα, την κείμενη νομοθεσία και την κοινή λογική, λαμβάνοντας υπόψη μία σειρά από κανόνες που έχουμε προτείνει. Έχουμε προτείνει ακόμη και μαθηματικό τύπο για το πώς θα πρέπει να γίνει, πλέον, η διαχείριση αυτών των χώρων.

Εκτιμούμε ότι είναι λογικά, επιστημονικά, λειτουργικά, κοινωνικά, πολιτικά, ηθικά απαραίτητο αυτό να γίνει άμεσα και κακώς δεν έχει γίνει μέχρι τώρα. Φοβάμαι ότι αν αυτό δεν έρθει να γίνει άμεσα, όπως και η Κυβέρνηση, βέβαια, έχει εξαγγείλει και όλα τα Κόμματα εντοπίζουν, ότι πρέπει να γίνει, θα έχουμε οι Δήμοι μεταξύ μας, ενδεχομένως και οι Δήμοι με την Πολιτεία, τριβές και εμπλοκές, που δεν θα είναι σε όφελος των Δήμων, δεν θα είναι σε όφελος της επένδυσης, δεν θα βολεύουν κανένα, αλλά, όσο σπρώχνουμε εκκρεμότητες «κάτω από το χαλί» και τις παραπέμπουμε στο απροσδιόριστο μέλλον, δείτε πόσα ζητήματα εντοπίσαμε σήμερα, ότι είναι σε εκκρεμότητα και είναι με ερωτηματικό και πόσα ακόμη θα προκύψουν.

Άρα, για να προχωρήσει σύγχρονα και ώριμα μία επένδυση, αυτά τα ζητήματα πρέπει να λύνονται και να λύνονται στον καιρό τους, με τρόπο άρτιο και αποδεκτό απ’ όλους και από την κοινή λογική, πρώτα από όλα. Αλλιώς, ξαναλέω, ότι οι εκκρεμότητες παραμένουν, δυστροπούν, «κακοφορμίζουν» και φτάνουμε στο τέλος να λέμε, ότι φταίει ο ένας και ο άλλος. Το αποτέλεσμα ποιο θα είναι, όμως; Τα πράγματα δεν θα γίνονται, έτσι όπως πρέπει.

Ελπίζω ότι από αύριο κιόλας, θα έχουμε συνεργασία με το Υπουργείο Οικονομικών και τα πράγματα θα γίνουν, όπως πρέπει.

Ευχαριστώ πάρα πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Σπυροπούλου.

**ΣΟΥΛΤΑΝΑ ΣΠΥΡΟΠΟΥΛΟΥ (Πρόεδρος και Διευθύνουσα Σύμβουλος της «Ελληνικό Α.Ε.»):** Θα προσπαθήσω να απαντήσω στα ερωτήματα τα οποία μας αφορούν και έχουμε άμεση εξάρτηση.

Πρωτίστως, θα ήθελα να πω, ότι σε ότι αφορά στα έργα υποδομής, αυτά κατασκευάζονται με ευθύνη του επενδυτή. Άλλωστε, αυτό προβλέπεται και από το προεδρικό διάταγμα και από τις νομοθετικές ρυθμίσεις. Δηλαδή, όλα τα έργα υποδομής, όπως η υπογειοποίηση, οι κατεδαφίσεις, κ.λπ.. και αυτές που έγιναν σε πρώτη φάση, ως πρόδρομες εργασίες και αυτές πληρώθηκαν στο 100% από τον επενδυτή. Επομένως, και η υπογειοποίηση «βαρύνει» τον επενδυτή, όπως, επίσης, οι δαπάνες συντήρησης του πάρκου «βαρύνουν» τον επενδυτή, σύμφωνα με την τροποποιητική σύμβαση, η οποία εγκρίθηκε το 2016 από τη Βουλή. Επομένως, όλα αυτά είναι σίγουρο, ότι ισχύουν.

Επίσης, σε σχέση με τα κτίρια των ολυμπιακών εγκαταστάσεων, κάποια από αυτά έχουν επιλεγεί να παραμείνουν και υπάρχουν στο προεδρικό διάταγμα. Κάποια τμήματα του κανόε καγιάκ, κάποια από το μπάσκετ, αυτά τα κομμάτια παραμένουν και τα υπόλοιπα θα κατεδαφιστούν, δεν θα παραμείνουν όλα τα ολυμπιακά ακίνητα.

Ήθελα να πω δύο κουβέντες για την περίφραξη, γιατί έγινε πολλή συζήτηση πάνω σε αυτό το θέμα. Δεν νοείται εργοτάξιο χωρίς περίφραξη και αυτή η περίφραξη που γίνεται, νοείται μόνο ως εργοταξιακή και γι’ αυτή προχωράμε. Αν υπάρχουν επιμέρους περιφράξεις, που προβλέπονται σε άλλα άρθρα, που είναι της αρμοδιότητας του ΥΠΕΝ και προσπαθεί σε ένα καινούργιο νομοθετικό πλαίσιο, που έχει σχέση με τις ζώνες ανάπτυξης και όλα αυτά να ξεκινήσει, ώστε να έχουμε και ένα καθεστώς νομοθετικό πάνω σε αυτά, αυτό είναι άλλο θέμα.

Σε ότι αφορά στο κομμάτι που γίνεται τώρα, έχει σχέση καθαρά με εργοταξιακή περίφραξη. Προφανώς, όταν γίνονται τα κοινόχρηστα έργα, οι πλατείες, κ.λπ., αυτή θα απομακρύνεται. Σε αυτή τη φάση, όμως, δεν έχει κατασκευαστεί κάτι στο έργο. Επομένως, δεν μπορεί να μην υπάρξει περίφραξη, δεν γίνεται, γιατί διαφορετικά θα έχουμε ατυχήματα, θα έχουμε προβλήματα, όπως γίνεται σε όλα τα έργα. Δεν γίνεται κάτι παραπάνω και δεν έχει σχέση αυτό με μία κλειστή πόλη που ειπώθηκε μερικές φορές. Καμία σχέση, δεν συνδυάζεται. Αλλά θέματα μπορεί να προκύψουν, αλλά αυτό δεν έχει καμία σχέση, πραγματικά, διότι ο Μητροπολιτικός Πόλος συνδέεται με πάρα πολλούς δρόμους με την πέριξ περιοχή, δεν είναι απομονωμένος.

Το επόμενο που ήθελα να πω, επειδή τέθηκε το θέμα, σχετικά με τη διανομή και την «Ελληνικό Α.Ε.». Δεν ήταν αρμοδιότητα της «Ελληνικό Α.Ε.» η διανομή. Προβλέπεται και από τη Σύμβαση και από τους νόμους, ότι γίνεται η διανομή αυτή, μεταξύ του ελληνικού δημοσίου και του ΤΑΙΠΕΔ. Επομένως, τα ερωτήματα θα απαντηθούν από το Υπουργείο Οικονομικών περισσότερο και από το ΤΑΙΠΕΔ. Δεν έχω τη δυνατότητα να απαντήσω σε αυτά.

Επίσης, σε όποιες εγκαταστάσεις παραμένουν, παραμένουν στο Ελληνικό, με βάση την αρχική νομοθεσία. Δηλαδή, η ΕΜΥ, το FIR, κ.λπ., προβλέπεται στον ν.4462/2012, ότι θα παραμείνουν από την αρχή, όπως και η ΣΤΑΣΥ και κάποιες εγκαταστάσεις της ΔΕΗ. Είναι μία σειρά από εγκαταστάσεις, οι οποίες παραμένουν ως ακίνητο. Είχαν κατασκευαστεί τα προηγούμενα χρόνια και όταν έγινε ο νόμος προβλέφθηκε να παραμείνουν.

Αυτά έχω να πω σε αυτή τη φάση. Από εκεί και πέρα, θεωρώ ότι υπάρχουν ακόμη πολλές εκκρεμότητες, αλλά σήμερα έχει γίνει ένα πάρα πολύ μεγάλο βήμα με τη διανομή των οικοπέδων. Ήταν απίστευτο που έγινε, αν δείτε τον όγκο και τη δυσκολία με όλα τα ΚΑΕΚ και με μία καινούργια νομοθεσία σε όλα αυτά. Έχει γίνει, πραγματικά, ένας «άθλος» και μπορούμε, τουλάχιστον, αυτό σήμερα, να το θεωρήσουμε ένα δεδομένο, πάνω στο οποίο μπορούμε να στηριχθούμε και να κάνουμε τα επόμενα βήματα για την επίλυση και των υπολοίπων θεμάτων που υπάρχουν.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι σε αυτό το σημείο, ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Συμεών (Σίμος) Κεδίκογλου, Κωνσταντίνος Κοντογεώργος, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Θεοπίστη Πέρκα, Ευκλείδης Τσακαλώτος, Γεώργιος Αρβανιτίδης, Ανδρέας Λοβέρδος, Χρήστος Κατσώτης, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

Τέλος, και περί ώρα 14:40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**